‘Allah pilih Nadir wakil kita di Gaza’
Oleh MOHD RIDZAUDDIN ROSLAN

24 Julai 2021, 6:19 pm
PETALING JAYA- Pendakwah bebas, Firdaus Wong Wai Hung menyifatkan Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman sebagai insan terpilih bagi mewakili rakyat Malaysia di bumi Palestin.
Perkara berkenaan disuarakan pendakwah Cina Muslim itu menerusi catatan di Facebooknya tadi apabila menyifatkan Allah telah memilih lelaki itu untuk berada di Gaza.
Katanya, kita tidak akan mengetahui sikap sebenar seseorang sehinggalah kita berinteraksi dengan mereka di sebalik kamera. Apakah mereka sombong, bongkak? Bagaimana penggunaan perkataan mereka.
“Bagaimana mereka melayan orang di bawah mereka? Semoga Allah merahmati saudaraku Nadir,” tulisnya.
Menerusi status itu, Firdaus turut memuat naik tangkap layar ciapan dibuat di Twitternya dengan memaparkan situasi perbicaraan antara beliau dan Nadir.
“Selesai program, saya minta Nadir bagi nombor akaun peribadi untuk kami berikan sedikit saguhati kepadanya. Dia menjawab, tak mengapa ‘bro, it’s okay’,nak sumbang, bagi dekat Cinta Gaza Malaysia.

“Dalam hati saya, Allah pilih dia (Nadir) jadi wakil kita di Gaza, moga Allah rahmati dan pelihara kamu, saudaraku Nadir,” tulisnya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang telur ditutup, 20 pekerja positif Covid-19
Oleh DIYANATUL ATIQAH ZAKARYA

24 Julai 2021, 5:43 pm
ALOR GAJAH – Sebuah kilang telur di Durian Tunggal di sini diarahkan tutup serta-merta selepas 20 pekerjanya didapati positif Covid-19, semalam.
Pengerusi Jawatankuasa Kesihatan dan Antidadah negeri, Datuk Rahmad Mariman berkata, kilang tersebut ditutup sehingga 6 Ogos depan untuk kerja-kerja disinfeksi dan saringan pekerja.
Katanya, setakat ini seramai 119 pekerja telah melakukan ujian saringan Covid-19.
“Hasil saringan dilakukan, seramai 20 daripada 119 pekerja kilang berkenaan didapati positif Covid-19.
“Jabatan Kesihatan Negeri (JKN) sedang mengenal pasti punca jangkitan dan mengesan kontak rapat pekerja yang positif,” katanya ketika dihubungi di sini, hari ini.
Terdahulu, notis penutupan sebuah kilang di Durian Tunggal yang dikeluarkan Kementerian Kesihatan (KKM) turut tular hari ini memaklumkan premis itu ditutup bermula pukul 3 petang semalam.

Difahamkan kilang berkenaan mempunyai kira-kira 200 kakitangan termasuk pekerja warga asing.
Kilang itu antara pengeluar telur terbesar dalam negara dan turut mengeksport keperluan asas itu ke Singapura. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki mati terbaring depan rumah
Oleh AHMAD SHAHERMAN SHAMSURI

24 Julai 2021, 5:22 pm
PETALING JAYA – Luluh hati orang ramai apabila melihat satu klip video berkaitan kematian seorang lelaki yang dipercayai mempunyai kaitan dengan kes bunuh diri di Sekichan, Sabak Bernam hari ini.
Menerusi klip video yang dimuat naik di laman Facebook I Love Sungai Besar itu memaparkan mayat seorang lelaki sedang terbaring di hadapan sebuah rumah.
Pada masa sama, kelihatan beberapa anggota polis baru sahaja sampai di lokasi kejadian untuk menjalankan siasatan lanjut ke atas mayat berkenaan.
Bagaimanapun, tidak dapat dipastikan bila kejadian itu berlaku dan lokasi tepat kejadian tersebut.
Sementara itu, Ketua Polis Daerah Sabak Bernam, Superintendan Superintendan Agus Salim Mohd. Alias ketika dihubungi berkata, pihaknya belum menerima sebarang laporan berkaitan kejadian.
Bagaimanapun, pihaknya akan menjalankan siasatan lanjut berkenaan klip video yang tular itu.

“Setakat ini tiada laporan yang kita terima, tetapi kita akan jalankan siasatan lanjut,” ujarnya.
Susulan tular video berdurasi 24 saat itu, rata-rata pengguna laman sosial meninggalkan pelbagai reaksi pada ruangan komen dan berharap siasatan lanjut dijalankan pihak berkuasa bagi mengenal pasti punca kejadian sebenar. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MoU PDI Malaysia dan Indonesia akan dimuktamadkan
Oleh MOHD. HUSNI MOHD. NOOR

24 Julai 2021, 6:00 pm
PUTRAJAYA – Isu sistem saluran tunggal dan konsep ‘one maid, one task’ (satu amah, satu tugas) adalah antara perkara dibincangkan pada Mesyuarat Kumpulan Kerja Teknikal antara Malaysia dan Indonesia semalam.
Kementerian Sumber Manusia (KSM) menerusi kenyataan akhbar hari ini berkata, kedua-dua negara kini dalam proses memuktamadkan memorandum persefahaman (MoU) pengambilan dan perlindungan pekhidmat domestik Indonesia (PDI) di negara ini.
Menurutnya, antara isu lain dibincangkan termasuk gaji PDI dan hal kebajikan serta perlindungan pekerja migran Indonesia di Malaysia.
“Konsep sistem saluran tunggal diberikan penekanan bagi memastikan saluran kemasukan perkhidmatan domestik Indonesia secara teratur dan lebih telus dari Indonesia terutama dari segi gaji dan pemeriksaan kesihatan.
“Malaysia dan Indonesia secara dasarnya bersetuju untuk melaksanakan integrasi sistem sedia ada di kedua-dua negara bagi melaksanakan sistem berkenaan,” katanya.
Jelas beliau, Malaysia juga telah mengemukakan cadangan balas berhubung isu ‘one maid, one task’ di mana bilangan isi rumah diambil kira contohnya enam orang ahli isi rumah bagi satu PDI.

KSM berkata, cadangan ‘one maid, one task’ dikemukakan Menteri Sumber Manusia Datuk Seri M. Saravanan ketika sesi perbincangan secara maya dengan rakan sejawatnya, Menteri Tenaga Kerja Republik Indonesia Ida Fauziyah pada Mei lalu.
Sebelum ini, Presiden Indonesia Joko Widodo (Jokowi) memohon untuk dipercepatkan pemeteraian MOU PDI.
Perkara itu dimaklumkan Jokowi kepada Perdana Menteri, Tan Sri Muhyiddin Yassin susulan lawatan rasmi beliau ke Jakarta pada Februari lalu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Yong Siput cedera digigit anjing
Oleh ASLIZA MUSA

24 Julai 2021, 5:17 pm
SUNGAI SIPUT – Seekor anak gajah betina yang dipercayai terpisah daripada kawanannya ditemui di bawah jambatan besi di Perkampungan Orang Asli Poi dekat sini hari ini.
Anak gajah yang dinamakan Yong Siput itu berusia dua tahun dengan anggaran berat 60 hingga 70 kilogram dan dijumpai pekerja ladang kelapa sawit pada pukul 7.30 pagi.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, terdapat kesan kecederaan dan luka di badan anak gajah itu dipercayai digigit anjing.
Katanya, rawatan awal telah diberikan kepada mamalia itu dan keadaannya dilaporkan stabil.
“Anak gajah itu telah dibawa ke Pejabat Perhilitan Sungai Siput, terdapat luka-luka kecil pada tubuh gajah itu dipercayai digigit anjing.
“Rawatan luka telah diberikan dan anak gajah itu kini dalam keadaan baik,” katanya ketika dihubungi di sini hari ini.

Menurut beliau, anak gajah tersebut akan dihantar ke Pusat Konservasi Gajah Kebangsaan Kuala Gandah di Pahang. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Covid-19: Bekalan telur negara kurang 21 juta
Oleh DIYANATUL ATIQAH ZAKARYA

24 Julai 2021, 6:01 pm
ALOR GAJAH – Bekalan telur ayam dalam negara dijangka berkurangan sebanyak 21 juta biji selepas kilang pengeluar terbesar di Durian Tunggal di sini diarahkan ditutup serta-merta semalam.
Pengurus kilang berkenaan, LTK (Melaka) Sdn. Bhd., Loo Eng Seng berkata, kilang tersebut terpaksa ditutup selama dua minggu sehingga 6 Ogos depan selepas beberapa pekerja kilang didapati positif Covid-19.
Katanya, kilang tersebut mengeluarkan kira-kira 1.5 juta biji telur ayam setiap hari untuk dibekalkan di seluruh negara.
“Kilang ini telah diarahkan tutup serta-merta semalam selepas terdapat pekerja yang positif Covid-19 dan ujian saringan kesemua kakitangan dilakukan.
“Kami memasarkan 1.5 juta biji telur ayam sehari dan apabila terpaksa ditutup, kesemua bekalan yang ada di kilang tidak dapat dipasarkan, sekali gus bekalan itu akan busuk,” katanya ketika dihubungi di sini, hari ini.
Kilang tersebut diarahkan tutup pada pukul 3 petang semalam selepas seramai 20 kakitangan didapati positif Covid-19.

Jabatan Kesihatan Negeri (JKN) sedang mengenal pasti punca jangkitan dan mengesan kontak rapat pekerja yang positif.
Mengulas lanjut, Eng Seng berkata, penutupan kilang tersebut akan menyebabkan bekalan telur negara berkurangan kira-kira 21 juta biji, sekali gus dijangka turut memberi kesan kepada harga pasaran.
“Bukan sahaja syarikat terpaksa menanggung kerugian tetapi rakyat juga mungkin berdepan dengan kenaikan harga pasaran telur ekoran bekalan berkurangan.
“Mungkin harga telur akan naik antara 10 hingga 20 peratus, bergantung kepada permintaan dan jumlah bekalan yang ada,” katanya.
Jelasnya, susulan itu, ibu pejabat syarikat terbabit membuat permohonan rayuan kepada KKM untuk membenarkan bekalan yang ada dijual bagi mengimbangi harga pasaran. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Awal Ashaari terkilan, ralat, diberi 2 minggu notis tinggalkan Melodi
Oleh SAIRUL ZAMRI MISRANI

24 Julai 2021, 5:43 pm
PETALING JAYA – Pengacara popular, Awal Ashaari terkilan dan ralat kerana hanya diberi notis dua minggu untuk meninggalkan program Melodi yang sudah dikendalikannya selama lapan tahun.
Menerusi entri terbaharu dalam Instagramnya, Awal memberitahu, dia hanya diberikan masa dua minggu untuk menghabiskan dua episod terakhir sebelum Melodi memperkenalkan hos baharu mereka pada minggu ini.
“Dua minggu yang cukup sugul bagi saya. Ikutkan hati nak berdiam sahaja, tapi memandangkan ramai yang dah bertanya, tak baik pula membiarkan peminat dan rakan media berteka-teki.
“Semalam 23 Julai merupakan hari terakhir saya bersama program Melodi. Sepanjang Perintah Kawalan Pergerakan, kami bersiaran secara virtual dan petang semalam merupakan rakaman saya yang terakhir bersama Janna di rumah kami masing-masing.
“Pihak stesen mengambil keputusan untuk menggantikan pengacara sedia ada dengan inhouse talent (pengacara dalaman) yang bernaung di bawah pengurusan Media Prima bermula Ogos depan,” tulisnya.
Tambah Awal atau nama sebenarnya Ahmad Awaluddin Ashaari, 40, dia benar-benar terkejut mengenai notis pemberitahuan yang langsung tidak pernah dijangkanya.

“Terkejut, sebelum ini kalau ada pertukaran, kita akan boleh jangka. Ada hint (bayangan), ada kiasan dan maklumat dalaman dan selalunya cukup masa yang diberi untuk transisi besar dalam hidup kami.
“Dua minggu? Tentunya satu kepuasan yang sukar diterima di saat anak seni rata-rata berdepan dengan kekangan tidak boleh bekerja. Khidmat saya sebagai pengacara Melodi seolah-olah terhenti begitu sahaja,” katanya lagi.
Pada hantaran sama, suami kepada pelakon dan model Scha Alyahya itu tidak dapat menyembunyikan rasa ralat terhadap apa yang berlaku kepadanya itu.
“Ralat. Itulah ungkapan yang paling tepat buat masa ini. Ralat sempat tak sempat balik ke set Melodo untuk episod terakhir.
“Ralat tak dapat jumpa team (pasukan) Melodi yang dah macam keluarga sendiri. Ralat sebab tak sempat sign off (undur diri) program kesayangan saya ini,” tulisnya lagi.
Menjengah ruangan komen, rata-rata pengikut dan rakan selebriti turut bersedih dan terkejut akan kenyataan yang dikeluarkan Awal.
“Terima kasih sebab selalu hiburkan kami di Melodi. Insya-Allah pasti ada rezeki lebih luas buat Awal dan Janna nanti,” tulis netizen.
Pada hantaran sama, Awal turut mengambil kesempatan mengucapkan terima kasih atas sokongan tidak terhingga peminat selama lapan tahun mengendalikan program Melodi.
“Terima kasih tidak terhingga. Saya minta maaf sekiranya ada salah silap sepanjang mengendalikan Melodi.
“Dari kecik saya tengok Melodi, kesemua idola saya pernah mengacarakan program ini dan bila saya dapat mengacarakan, ia satu pengiktirafan yag cukuo besar buat saya,” ujarnya.
Terdahulu, Disember 2017 lalu, Awal pernah menghantar surat untuk berhenti daripada mengacarakan program Melodi setelah enam tahun mengacarakannya namun ditolak pihak penerbitan.
Sepanjang menjadi pengacara Melodi, Awal pernah digandingkan dengan Zizan Razak, Sherry Al Hadad, Zulin Aziz dan AG Kool FM.
Minggu lalu, desas-desus mengenai pertukaran pengacara Melodi mula bertebaran apabila Awal ada memuat naik status seakan-akan bayangan dirinya ditamatkan perkhidmatan sebagai pengacara program hiburan nombor satu itu. – K! ONLINE


Pakai PPE tetap boleh hantar bantuan
Oleh AHMAD SHAHERMAN SHAMSURI

24 Julai 2021, 5:31 pm
PETALING JAYA – Meskipun terpaksa mengenakan peralatan perlindungan diri (PPE), namun ia sedikit pun tidak mematahkan semangat seorang wanita untuk memberi bantuan kepada mereka yang memerlukan.
Menerusi perkongsian di laman Facebook, wanita yang dikenali sebagai Cik Ramlah Jais berkata, tindakan itu diambil selepas ramai jirannya terkesan dengan keadaan pandemik ketika ini.
Menurut Cik Ramlah, ramai jiran-jirannya yang terpaksa menjalani kuarantin di rumah kerana ada ahli keluarga mereka dijangkiti Covid-19.
“Kuarantin di rumah bermakna mereka tidak boleh keluar bekerja dan mereka hilang pendapatan. Maknanya mereka ketika ini berhadapan dengan ujian maha berat, baik dari segi mental mahupun fizikal.
“Sebagai jiran, cubit peha kiri peha kanan tetap terasa pedihnya, apatah lagi, ada di antara mereka juga pernah membantu ketika saya susah dahulu,” katanya di laman Facebook hari ini.
Cik Ramlah yang juga pengasas Gerobok Rezeki Cik Melah berkata, meskipun aktif membantu jirannya, namun pada masa sama dia perlu patuh kepada prosedur operasi standard (SOP).

“Dengan memakai pakaian PPE, sarung tangan dan muka, saya menyantuni mereka dari rumah ke rumah untuk memberikan sumbangan makanan asas seperti beras, tepung, gula, sardin, susu bayi, pampers, tuala wanita dan lain-lain.
“Pun begitu, saya hanya mampu meletakkannya di pintu rumah sahaja. Alhamdulillah, tak kurang daripada 30 buah keluarga yang dalam kuarantin berjaya saya bantu,” ujarnya.
Sementara itu, rata-rata pengguna laman Facebook memuji cara wanita terbabit mengagihkan bantuan kepada orang ramai kerana ia lebih selamat daripada berkumpul di suatu tempat ataupun secara bersemuka. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hospital Putrajaya tumpu rawat pesakit Covid-19
Oleh NOR IDAYU BOSRO

24 Julai 2021, 5:56 pm
PUTRAJAYA – Jabatan Kecemasan dan Trauma Hospital Putrajaya di sini masih beroperasi dan memberi tumpuan penuh kepada kes kemasukan pesakit  Covid-19  yang tinggi ketika ini.
Pengarah Hospital Putrajaya dalam satu kenyataan hari ini berkata, tumpuan juga diberikan kepada kes-kes kritikal lain.
“Hospital itu juga menyediakan katil dan ruangan rawatan tambahan bagi menampung keperluan berkenaan,” katanya di sini.
Kenyataan Hospital Putrajaya itu merujuk kepada mesej tular di media sosial yang mendakwa Jabatan Kecemasan dan Trauma hospital itu tidak menerima pesakit kerana ditutup.
Mesej yang tular itu turut memaparkan gambar katil tambahan di ruangan berdekatan Jabatan Kecemasan hospital tersebut.
Dalam kenyataan itu, pengurusan Hospital Putrajaya juga menasihatkan pesakit bukan kecemasan untuk mendapatkan rawatan di klinik kesihatan berhampiran bagi mengekang penularan wabak Covid-19. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Permulaan cemerlang Aaron-Wooi Yik di Tokyo
Oleh MUHAMMAD HELMEE RAMLI

24 Julai 2021, 5:57 pm
PETALING JAYA – Langkah kanan buat beregu lelaki No.1 negara, Aaron Chia-Soh Wooi Yik pada aksi peringkat Kumpulan D Sukan Olimpik Tokyo 2020 apabila menang ke atas wakil Korea Selatan, Choi Solgyu-Seo Seungjae sebentar tadi.
Pada perlawanan yang berlangsung di Musashino Forest Sport Plaza itu, Aaron-Wooi Yik memastikan permulaan terbaik pada penampilan sulung mereka di Olimpik apabila menang 24-22, 21-15.
Beregu yang berada pada ranking kesembilan dunia itu menampilkan aksi lebih berbeza berbanding sebelum ini meskipun diberikan tentangan sengit Solgyu-Seungjae.
Justeru, kemenangan itu sekali gus meletakkan Aaron-Wooi Yik berada pada landasan tepat untuk melayakkan diri ke pentas suku akhir.
Sekiranya berjaya melakar kemenangan ke atas beregu No.2 dunia dari Indonesia, Mohamad Ahsan-Hendra Setiawan pada perlawanan esok, maka slot suku akhir sudah terjamin buat gandingan negara. – K! ONLINE


Pengerusi Eksekutif PHEB parah diserang
Oleh ISWAN SHAFIQ ISA

24 Julai 2021, 5:52 pm
SEBERANG PERAI – Polis sedang memburu sekumpulan lelaki yang didakwa menyerang seorang lelaki warga emas berusia 70 tahun dengan menggunakan senjata tajam, di Bukit Mertajam di sini, malam tadi.
Ketua Polis Daerah Seberang Perai Tengah, Asisten Komisioner Shafee Abdul Samad berkata, kejadian itu berlaku kira-kira pukul 9.15 malam di Taman Alma, Machang Bubok di sini.
“Siasatan awal mendapati, mangsa yang juga seorang lelaki warga tempatan telah diserang oleh empat lelaki tersebut dengan menggunakan senjata tajam di hadapan rumahnya di kawasan perumahan berkenaan.
“Akibat serangan itu, mangsa mengalami cedera parah dan telah dikejarkan ke Hospital Bukit Mertajam. Keadaannya ketika ini bagaimanapun dilaporkan stabil,” katanya di sini hari ini.
Jelas Shafee, kes itu kini disiasat di bawah Seksyen 326 Kanun Keseksaan dan mana-mana saksi yang melihat kejadian itu diminta supaya menghubungi pegawai penyiasat, Inspektor Sobirin di talian 018-2926844 bagi membantu siasatan.
Dalam pada itu, mangsa yang cedera parah itu dipercayai Pengarah Eksekutif Lembaga Wakaf Hindu Pulau Pinang (PHEB), Datuk M. Ramachandran.

Difahamkan, susulan kejadian itu juga, mangsa mengalami kecederaan parah pada bahagian leher, peha, belakang kepala serta badan.
Sementara itu, Timbalan Ketua Menteri II Pulau Pinang, Dr. P. Ramasamy yang mengesahkan kejadian itu berkata, mangsa bagaimanapun kini berada dalam keadaan stabil. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Operasi Selayang’ tangani kes Covid-19 di Lembah Klang
Oleh NOR IDAYU BOSRO

24 Julai 2021, 4:50 pm
PUTRAJAYA – Pasukan Petugas Khas Lembah Klang (GKVSTF) mengenal pasti  tindakan segera yang perlu diambil bagi menangani isu berkaitan peningkatan jumlah kemasukan pesakit Covid-19 ke hospital dan beban pada sistem penjagaan kesihatan di Lembah Klang.
Timbalan Ketua Pengarah Kesihatan (Kesihatan Awam), Datuk Dr. Chong Chee Kheong berkata, strategi pertama ialah Hospital Selayang ditukarkan sepenuhnya menjadi hospital Covid-19 bagi  kawasan Lembah Klang.
Katanya, bagi tujuan itu, pesakit bukan Covid-19 di hospital berkenaan dipindahkan ke hospital swasta di wilayah tersebut untuk meningkatkan kapasiti katil pesakit Covid-19 yang berada dalam kategori tiga hingga lima.
“‘Operasi Selayang’ telah dimulakan dan akan selesai dalam masa 48 jam untuk menyediakan sebanyak 450 katil bagi kegunaan pesakit Covid-19,” katanya.
Chee Kheong yang juga ketua pasukan petugas khas itu berkata, strategi kedua ialah memberikan perhatian penuh bagi memastikan jangkaan keperluan bekalan oksigen, ubat-ubatan dan bekalan lain tidak terganggu.
Katanya, ujian Covid-19 akan lebih mengutamakan individu yang bergejala, namun, semua kes simptomatik Covid-19 masih perlu dinilai sama ada secara dalam talian ataupun secara fizikal di  Pusat Penilaian Covid-19 (CAC) atau Pejabat Kesihatan Daerah berdekatan.  -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


40 kediaman rosak dibadai ribut
Oleh TOREK SULONG

24 Julai 2021, 4:57 pm
PASIR PUTEH – Sebanyak 40 buah rumah di lapan buah kampung di kawasan Dewan Undangan Negeri (DUN) Semerak di sini rosak teruk dalam kejadian ribut dan hujan air batu, petang semalam.
Dalam kejadian pukul 4.45 petang itu, penduduk di mukim Sungai Petai, Gong Pasir, Gong Cokoh, Gong Kala, Gong Tinggi, Pulau Lima, Tebing Tinggi dan Gong Kua terjejas apabila bahagian atap rumah mereka dihempap pokok besar.
Seorang petani di Kampung Sungai Petai, Wan Mohamed Khozani Wan Yusoff, 58, berkata, dia sempat menyelamatkan tiga anaknya yang sedang tidur sebelum sebatang pokok bacang berusia hampir 100 tahun tumbang dan menghempap bilik tidur mereka.
Menurutnya, kejadian ribut itu berlaku dalam tempoh 30 minit dengan tiupan angin kencang diselangi hujan air batu dan ia tidak pernah terjadi sejak 22 tahun dia tinggal di kampung itu.
“Isteri, Salmiah Abdul Rahman, 60, mengejutkan saya yang sedang tidur apabila melihat keadaan angin yang luar biasa sehingga menggegarkan alang rumah dengan bunyi bising ketulan air batu yang menimpa atas atap rumah.
“Kami sekeluarga hanya mampu berlindung di bahagian ruang tamu rumah. Nasib baik batang pokok itu tumbang dan menimpa bahagian tepi dinding stor manakala dahannya jatuh pada sebahagian atap rumah,” katanya ketika ditemui pemberita di rumahnya di sini hari ini.

Seorang peniaga pasar malam, Wan Mohd. Amin Syafuan Wan Othaman, 38, pula berkata, sebahagian atap ruang bilik tidurnya rosak teruk selepas dihempap dahan pokok mempelam yang tumbang di belakang rumahnya.
Sebelum ini, sebanyak 40 buah rumah di lima kampung dalam kawasan DUN Limbongan di sini telah mengalami kerosakan selepas dipukul ribut dan hujan air batu petang Rabu lalu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pahang sedia buka sektor pelancongan
Oleh NIK SUKRY RAMLI

24 Julai 2021, 4:01 pm
TEMERLOH – Sektor pelancongan di Pahang yang terjejas akibat pandemik Covid-19 sudah sedia dibuka secara berperingkat bermula awal bulan depan.
Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd. Sharkar Shamsudin berkata, sebagai permulaan gelembung pelancongan akan dimulakan di Bukit Fraser sebelum disusuli Pulau Tioman.
“Macam di Bukit Fraser semua pemain industri dan penduduk kawasan berkenaan dijangka selesai menerima dos kedua vaksin Covid-19 masing-masing hari ini.
“Begitu juga di Pulau Tioman, mereka juga dijadualkan menerima vaksin (dos kedua) bermula 27 Julai ini, maknanya mereka juga boleh membuka (sektor pelancongan) selepas itu dengan prosedur operasi standard SOP yang akan dimuktamadkan kerajaan negeri dan Majlis Keselamatan Negara (MKN),” katanya selepas melancarkan perkhidmatan bas percuma sempena perasmian Pusat Pemberian Vaksin (PPV) Lanchang, di sini, hari ini.
Mohd. Sharkar berkata, semua SOP membabitkan pembukaan sektor pelancongan di Bukit Fraser dan Pulau Tioman akan digunakan sebagai rujukan bagi pembukaan sektor pelancongan di lokasi lain.
Katanya, pembukaan semula sektor pelancongan adalah melalui gelembung pelancongan seperti disarankan Kementerian Pelancongan dan Kebudayaan (MOTAC) bagi memastikan semua pemain industri pelancongan dapat terus beroperasi.

“Proses pembukaan (sektor pelancongan) ini akan disusuli kawasan lain seperti Pusat Konservasi Gajah Kebangsaan Kuala Gandah, Taman Negara Kuala Tahan dan Taman Negeri yang lain.
“Kita melihat perkara ini sangat penting bagi memastikan kelangsungan pemain industri pelancongan yang terjejas teruk sejak pandemik Covid-19 melanda negara,” ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


18 hari siapkan busana kontinjen Olimpik
Oleh ABDUL RAZAK IDRIS

24 Julai 2021, 5:03 pm
SHAH ALAM – Busana perbarisan kontinjen Olimpik 2020 yang dihasilkan pensyarah dan pelajar Fakulti Seni Lukis dan Seni Reka (FSSR) Universiti Teknologi Mara (UiTM) mengambil masa hanya 18 hari dengan prosedur operasi standard
( SOP ) yang ketat.
Busana bertemakan Laksamana Hang Tuah itu dilakukan bermula 29 Jun lalu dengan setiap setiap petugas perlu melakukan ujian saringan Covid-19 ketika proses mengukur saiz tubuh 26 atlet dan pegawai kontingen.
Pensyarah FSSR, Khairulazlan Abdul Karim, 46, berkata, perlu menyelaras penghasilan tanjak, baju sikap,baju Melayu dan lain-lain.
“Kami perlu melakukan dengan pantas walaupun berdepan SOP dan masalah seperti sesi percubaan bagi memastikan saiz busana yang disiapkan menepati ukuran tubuh ahli kontingen.
“Saya dan ahli hanya berpandukan kepada rakaman video atau gambar pegun mereka mencuba pakaian itu sebagai rujukan untuk sebarang pengubahsuaian,” katanya ketika ditemui di rumahnya di di Puncak Alam hari ini.
Kata beliau, busana bernilai RM30,000 untuk kesemua kontinjen mengambil masa seminggu untuk sesi mencuba baju dan proses pindaan.

Beliau memberitahu, antara pasukannya menghasilkan baju itu adalah rakan pensyarahnya, Mohammad Wazir Jahilan dan pelajar FSSR, Muhammad Fawwaz Mohd. Fuat selain setiap satu pakaian dibuat oleh beberapa alumni UiTM.
Malam tadi, Kontinjen Malaysia yang diwakili 13 atlet dan pegawai memasuki stadium Olimpik Tokyo dengan diketuai oleh Ketua Sekretariat, Datuk Mohd. Nazifuddin Mohd. Najib serta dikepalai dua pembawa Jalur Gemilang, Lee Zii
Jia dan Goh Liu Ying.
Menariknya, wakil negara masuk dengan segak bergaya apabila mengenakan busana menginspirasikan pemakaian
Laksamana Hang Tuah yang menampilkan penggayaan dan suntikan elemen segar menerusi corak geometrik serta warna Jalur Gemilang sebagai warna asas. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Covid-19: Dua lagi aksi Liga M ditangguhkan
Oleh MUHAMAD ARDIE PUTRA SUHAIMI

24 Julai 2021, 5:15 pm
PETALING JAYA – Liga Bola Sepak Malaysia (MFL) mengumumkan dua perlawanan Liga Premier membabitkan pertemuan Kuching City FC (KCFC) menentang Terengganu FC II (TFC II) dan Sarawak United FC (SUFC) bertemu Perak FC II terpaksa ditunda ke satu tarikh baharu.
Mengikut jadual asal, KCFC akan menanti kunjungan TFC II di Stadium Negeri  hari ini manakala SUFC akan berdepan Perak FC II malam esok di venue yang sama.
Menurut Ketua Pegawai Eksekutif MFL, Datuk Ab Ghani Hassan, keputusan itu dibuat selepas menerima laporan terdapat beberapa pemain dan pegawai SUFC dan KCFC dikesan positif Covid-19 menerusi ujian PCR oleh pasukan berkenaan.
“Keputusan ini dibuat berikutan seorang pemain SUFC telah didapati positif wabak Covid-19 setelah 14 pegawai dan 22 pemain SUFC menjalani saringan PCR pada 22 Julai 2021 sebelum perjalanan ke  Sarawak.
“Sementara berkenaan situasi yang dialami KCFC, tiga pegawai dan tiga pemain KCFC telah didapati positif wabak COVID-19 setelah semua pegawai dan pemain menjalani saringan RTK pada pagi ini.
“Pegawai dan pemain telah menjalani saringan PCR kedua pada 24 Julai 2021 untuk pengesahan di mana semua pegawai dan pemain KCFC yang bebas Covid-19 dan juga yang dijangkiti telah dikuarantin,” katanya dalam satu kenyataan sebentar tadi.

Sebagai rekod, semalam MFL telah mengesahkan dua aksi Liga Super melibat Kedah Darul Aman FC dengan Penang FC di Stadium Darul Aman yang dijadual pada malam ini ditangguhkan selepas dua pemain skuad Helang Merah disahkan positif Covid-19. – K! ONLINE
MFL akan mengumumkan tarikh baharu tiga perlawanan berkenaan dalam masa terdekat. – K! ONLINE


Dua pasangan beregu turun berentap
Oleh MUHAMMAD HELMEE RAMLI

24 Julai 2021, 4:33 pm
BEREGU lelaki No.1 negara, Aaron Chia-Soh Wooi Yik akan menggalas cabaran negara pada perlawanan pertama peringkat Kumpulan D menentang wakil Korea Selatan, Choi Solgyu-Seo Seungjae yang dijadualkan berlangsung 5 petang ini.
Perlawanan itu boleh dianggap sebagai aksi wajib menang buat Aaron-Wooi Yik bagi mencerahkan peluang mereka untuk melangkah ke peringkat suku akhir.
Sebagai rekod, Aaron-Wooi Yik pernah menewaskan beregu yang berada pada ranking kelapan dunia itu sebanyak dua kali dalam empat pertemuan sebelum ini.
Dalam pada itu, beregu campuran, Chan Peng Soon-Goh Liu Ying juga akan memulakan aksi pada Olimpik kali ini apabila dijadualkan bertemu pasangan Hong Kong, Tang Chun Man-Tse Ying Suet bagi saingan Kumpulan D pada pukul 6.20 petang. – K! ONLINE


Datuk, pemilik kedai dipanggil isu ‘nasi ganja’
Oleh ASLIZA MUSA

24 Julai 2021, 4:32 pm
IPOH – Polis telah mengenal pasti beberapa individu termasuk seorang bergelar Datuk berhubung insiden sebuah helikopter mendarat di Padang Ipoh di sini semalam.
Ketua Polis Perak, Datuk Mior Faridalathrash Wahid berkata, kesemua individu itu akan dipanggil dalam masa terdekat untuk diambil keterangan.
Katanya, sehingga semalam pemilik restoran yang menerima tempahan 36 bungkus nasi kandar itu telah pun direkodkan percakapan.
“Kita telah panggil pemilik restoran itu semalam dan lain-lain individu termasuk seorang Datuk akan dipanggil dalam masa terdekat.
“Kesemua mereka telah pun dikenal pasti dan akan direkod keterangan bagi membantu siasatan,” katanya ketika dihubungi di sini hari ini.
Menerusi laporan akhbar semalam, Mior Farid berkata, polis akan menyiasat sama ada individu atau syarikat yang menggunakan perkhidmatan helikopter bagi mengambil pesanan nasi kandar itu memiliki surat kebenaran rentas negeri.

Beliau berkata, siasatan akan dibuka berdasarkan kesalahan melanggar prosedur operasi standard (SOP) larangan rentas negeri atau daerah di bawah Peraturan-peraturan Pencegahan dan Pengawalan Penyakit Berjangkit 2020 Akta 342. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima beradik berpelukan, laung azan ketika ribut
Oleh MASTURAH SURADI

24 Julai 2021, 4:40 pm
KOTA TINGGI – Lima beradik di Kampung Teluk Jeri Luar, Tanjung Sedili hanya mampu berpelukan diantara satu sama lain selain melaungkan azan ketika kejadian ribut melanda kampung itu semalam.
Shazrul Faiza Nat Noor, 33, berkata, ekoran kejadian itu turut menyebabkan kereta Perodua Myvi miliknya remuk akibat dihempap pokok kelapa.
“Ketika kejadian kami lihat cuaca gelap dan nampak keadaan seperti lain macam apabila hujan turun lebat beserta angin.
“Keadaan semakin genting apabila angin semakin kuat sehingga berbunyi siulan kuat ketika itu kami dengar pokok tumbang menghempap kereta saya.
Keadaan rumah seorang penduduk yang musnah dipukul ribut semalam.
“Kami sempat juga alihkan sebuah lagi kereta di rumah kemudian terus berkumpul di halaman rumah dan saling berpelukan kerana takut. Masa tu adik sempat melaungkan azan,” katanya ketika ditemui di kediamannya di sini hari ini.
Anak sulung itu berkata, meskipun sedih kerana keretanya yang sudah habis dibayar itu rosak teruk namun bersyukur kerana keluarganya terselamat.

Katanya, kejadian sama pernah berlaku kira-kira 12 tahun yang lalu, namun tidak seteruk yang berlaku semalam.
Terdahulu, hujan lebat selama lebih dua jam bermula kira-kira pukul 3 petang disusuli ribut dan angin kencang menyebabkan 291 rumah dan beberapa bangunan kerajaan mengalami kerosakan.
Tujuh kampung yang terjejas adalah Kampung Teluk Jari Luar, Kampung Teluk Jari Dalam, Tanah Putih dan Kampung Sri Gading. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis tidak halang misi kemanusiaan
Oleh ABDUL RASHID ABDUL RAHMAN

24 Julai 2021, 5:10 pm
BENTONG – Polis tidak pernah menghalang misi kemanusiaan mana-mana pihak bagi menghantar bantuan kepada golongan yang memerlukan dalam tempoh Pelaksanaan Perintah Kawalan Pergerakan (PKP) yang dilaksanakan di seluruh negara pada masa ini.
Pengarah Jabatan Pengurusan Bukit Aman, Datuk Zaini Jass berkata, semua pihak yang menguruskan misi bantuan perlu jelas dengan prosedur operasi standard (SOP) ditetapkan Majlis Keselamatan Negara (MKN) dengan mendapat kebenaran daripada Jawatankuasa Pengurusan Bencana Negeri atau Jawatankuasa Pengurusan Bencana Daerah yang kemudiannya disalurkan kepada Pusat Kawalan Operasi Bencana (PKOB).
“MKN telah menetapkan SOP bahawa semua misi bantuan mesti dilaksanakan oleh PKOB sama ada PKOB negeri atau PKOB daerah, kita sudah selaraskan supaya penyampaian nanti lebih teratur.
“Kita ada sistem berpusat yang mengenal pasti siapa yang layak menerima bantuan agar bantuan itu disalurkan dengan lebih tersusun dan sistematik sekali gus menyekat sebarang kemungkinan pembawaan Covid-19 daripada luar,” katanya selepas melakukan tinjauan dan menyampaikan sumbangan kepada petugas barisan hadapan di sekatan jalan raya (SJR) Plaza Tol Bentong di sini hari ini.
Yang hadir sama Pegawai Khas Menteri Besar, Datuk Jasvir Singh Ram Singh dan Ketua Polis Daerah Bentong, Superintendan Zaiham Mohd. Kahar.
Semalam 10 buah kenderaan yang membawa bantuan misi kemanusiaan Pertubuhan Kebajikan Dana Kita (Dana Kita) yang dalam perjalanan ke Terengganu diarah berpatah balik di SJR Plaza Tol Bentong kerana gagal menunjukkan surat kebenaran daripada Jawatankuasa Pengurusan Bencana Negeri atau Jawatankuasa Bencana Daerah.

Sebelum itu tiga buah lori yang membawa bantuan misi kemanusiaan pendakwah terkenal, Ebit Lew turut diarahkan berpatah balik di SJR Plaza Tol Bentong kerana gagal mengemukan surat kebenaran yang sama.
Menurut Zaini, semua pihak yang ingin sama-sama menghulurkan apa sahaja bantuan perlu mematuhi SOP yang ditetapkan oleh MKN dalam usaha mengekang pandemik Covid-19 dan memastikan bantuan dapat diselaraskan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dadah bernilai RM2 juta dirampas
Oleh MOHD SHARKAWI LONDING

24 Julai 2021, 4:45 pm
JOHOR BAHRU – Polis Johor menumpaskan sindiket pengedaran dadah susulan penahanan lima suspek termasuk seorang wanita dan merampas 34.2 kilogram (kg) dadah pelbagai jenis bernilai RM2 juta dalam enam serbuan di sekitar daerah ini, Ahad lalu.
Ketua Polis Johor Datuk Ayob Khan Mydin Pitchay berkata, operasi khas yang bermula 2.40 petang itu, polis menahan seorang lelaki tempatan berusia 41 tahun bersama sejumlah rampasan dadah dalam serbuan pertama.
Katanya, hasil saringan air kencing mendapati suspek positif dadah jenis ketamin manakala hasil semakan rekod mendapati suspek mempunyai rekod lampau berkaitan jenayah dan dadah.
Susulan daripada serbuan tersebut, katanya, polis telah berjaya menahan dua lelaki dan seorang wanita tempatan berusia antara 34 hingga 61 tahun bersama sejumlah rampasan dadah.
“Hasil maklumat dan risikan, pihak polis telah membuat beberapa lagi serbuan di sekitar bandar raya ini dan berjaya menahan seorang lelaki tempatan berusia 26 tahun.
“Hasil saringan air kencing mendapati suspek positif dadah jenis ketamin manakala hasil semakan rekod mendapati suspek mempunyai rekod lampau berkaitan dadah.

“Dengan tertangkapnya sindiket pengedaran dadah ini, polis berjaya mẹmbuat rampasan dadah 32.97 kg serbuk ekstasi, 481 gram pil ekstasi, 300 gram pil eramin 5, 375 gram ketamin dan 114 gram syabu bernilai lebih RM2 juta,” katanya dalam sidang akhbar di Ibu Pejabat Polis Kontinjen (IPK) Johor di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bapa penyanyi ditahan lakukan amang seksual
Oleh KOSMO!

25 Julai 2021, 10:31 pm
SUBANG JAYA – Bapa seorang penyanyi wanita terkenal yang juga artis lelaki tahun 80-an ditahan polis selepas dipercayai melakukan amang seksual fizikal terhadap seorang remaja perempuan sejak Ogos tahun lalu.
Ketua Polis Daerah Subang Jaya, Asisten Komisioner Abd. Khalid Othman berkata, laporan berhubung kejadian itu diterima pada pukul 3 petang Rabu lalu.
“Kejadian pertama dilakukan terhadap mangsa berusia 14 tahun pada Ogos tahun lalu di kondominium kawan ibu mangsa di Puchong Prima.
“Kejadian itu membabitkan seorang suspek yang dikenali sebagai atok,” katanya.
Dua lagi kejadian amang seksual fizikal dilakukan oleh suspek yang berusia 65 tahun terhadap mangsa yang masih bersekolah pada Oktober dan November tahun lalu.
“Kejadian tersebut berlaku di rumah suspek di Puchong sebelum sekali lagi terjadi pada Januari tetapi pengadu hanya mendiamkan diri kerana takut.

“Polis menahan suspek terbabit di Balai Polis USJ 8, pukul 11 malam pada Rabu sebelum dibebaskan dengan jaminan polis memandangkan dia menghidap penyakit jantung,” katanya.
Kes disiasat mengikut Seksyen 14 (a) Akta Kesalahan-kesalahan Seksual Terhadap Kanak-kanak 2017. – K! ONLINE


Schmidt benci status atlet paling seksi
Oleh KOSMO!

25 Julai 2021, 9:15 pm
TOKYO – Jelitawan olahraga Jerman, Alica Schmidt rimas dengan gelaran atlet wanita paling seksi di dunia yang secara tidak langsung menjadikan dia sebagai tumpuan utama pada Sukan Olimpik Tokyo 2020.
Schmidt diberikan gelaran tersebut oleh sebuah majalah Australia pada 2017 dan menyaksikan jumlah pengikutnya di laman sosial terutama Instagram meningkat mendadak daripada 208,000 pengikut pada 2018 kepada 1.9 juta ketika ini.
“Ada ribuan wanita lagi di Instagram lebih cantik daripada saya tetapi tidak mempunyai pengikut yang ramai.
“Saya tidak tahu mengapa saya mendapat gelaran ini. Sukan adalah keutamaan saya. Hargai kejayaan orang lain daripada cemburu dengan apa yang mereka kecapi,” katanya.
Sebaliknya, atlet berusia 22 tahun itu lebih berminat memberikan fokus kepada acaranya, 4×400 meter (m) lari berganti-ganti campuran bersama kuartet Jerman di Stadium Olimpik, Jepun bermula 30 Julai ini.
“Tokyo sedang memanggil kerana saya akan bertanding di Olimpik. Saya masih tidak percaya dan pada masa sama bersyukur untuk merasai pengalaman yang saya impikan sejak kecil,” jelas Schmidt yang dilahirkan di bandar Worms, Jerman.

Schmidt pernah mencipta fenomena tersendiri dalam kalangan peminat bola sepak dunia selepas dijemput sebagai jurulatih kecergasan gergasi Jerman, Borussia Dortmund tahun lalu.
Sebagai rekod, model kepada jenama terkemuka dunia, Puma itu pernah meraih pingat perak bersama kuartet 4x400m Jerman pada Kejohanan Olahraga Eropah Bawah 20 Tahun (B20) 2017 dan gangsa Kejohanan Olahraga Eropah B23 2019. – AGENSI


#LeeZiiJia main atau main main – netizen
Oleh MOHD RASDAN AHMAD

25 Julai 2021, 10:18 pm
PETALING JAYA – “Hanya ambil masa lima minit dalam set pertama, dia main ke atau dia main-main,” jelas seorang peminat badminton, Wan Azuan Wan Aziz di laman Facebook setelah menyaksikan perlawananan pemain badminton nombor satu negara Lee Zii Jia.
Zii Jia telah mengalahkan lawannya dari Ukraine, Artem Pochtarov dalam pusingan awal sebentar tadi dengan kemenangan mudah 21-5, 21- 11 untuk melayakkannya ke pusingan seterusnya dalam perlawanan badminton Olimpik Tokyo 2020.
Orang ramai beranggapan juara All England baru-baru ini itu hanya memanaskan badan dan rata-rata memuji kepantasan yang dipamerkan oleh pemain perseorangan utama negara itu.
Ketika ini #LeeZiiJia dan #GambatteMalaysia tranding di laman sosial.
“Siapa yang menang terhadap pemain nombor dua dunia, Victor Axelsen. Ingat nama dia (Lee Zii Jia), dia akan bawakan kita emas pertama,” ciap @qeelaghazali.
“Ini kalau Israel tengok ni, terpadam pingat gangsa yang mereka canang tadi. Gantung leherlah mereka,” jelas @jowo_taaugeh. – K! ONLINE.


Polis siasat individu menari, langgar SOP
Oleh ISKANDAR SHAH MOHAMED

25 Julai 2021, 9:43 pm
SHAH ALAM – Video tular berhubung sekumpulan individu menari tanpa memakai pelitup muka dipercayai dilakukan ketika Perintah Kawalan Pergerakan Bersyarat (PKPB) di sebuah hotel di Glenmarie di sini, April lalu.
Ketua Polis Daerah Shah Alam, Asisten Komisioner Baharudin Mat Taib berkata, pihaknya kini menjalankan siasatan lanjut selepas menerima laporan polis berhubung insiden itu hari ini.
Katanya, berdasarkan laporan itu pelanggaran prosedur operasi standard (SOP) ketika mereka menghadiri kursus pemantapan pimpinan sebuah parti politik dan video mengenai isu itu disaksikan pengadu menerusi dua akaun Facebook.
“Dalam laporan polis itu, pengadu mendakwa kumpulan tersebut dilihat sedang menari tanpa memakai pelitup muka dan tiada penjarakan sosial antara satu sama lain sekali gus melanggar SOP seperti yang sudah ditetapkan,” katanya menerusi kenyataan sebentar tadi.
Terdahulu tular video berdurasi 1 minit 34 saat memaparkan sekumpulan wanita menari dengan diiringi lagu dangdut tanpa memakai pelitup muka dan penjarakan fizikal dalam program di sebuah hotel. – K! ONLINE


Pelumba ETC maut kemalangan tragis
Oleh KOSMO!

25 Julai 2021, 10:08 pm
ARAGON – Pelumba berusia 14 tahun, Hugo Millan maut selepas terlibat dalam insiden ngeri pada perlumbaan European Talent Cup (ETC) di Litar Motorland Aragon sebentar tadi.
Pada baki 13 pusingan terakhir, Millan gagal mengawal jenteranya dan terjatuh sebelum di rempuh pelumba lain dari arah belakang yang gagal mengelak kemalangan tersebut.
Akibat kemalangan tragis tersebut, Millan diterbangkan terus ke Hospital Zaragoza untuk menerima rawatan lanjut, namun pelumba Cradle of Champions itu disahkan meninggal dunia.
“Kami sangat sedih untuk menyampaikan berita bahawa Hugo Millan telah meninggalkan kami.
“Kami akan selalu mengingati terutama senyuman dan jiwa besarnya dalam perlumbaan ini. Istirahatlah dengan tenang Millan.
“Anda akan sentiasa ada di hati kami dan kami akan mengingati anda tersenyum seperti biasa. Kami sayang kamu Millan,” kata pasukan tersebut dalam satu kenyataan.

Perlumbaan yang turut disertai pelumba negara, Hakim Danish terpaksa dihentikan serta-merta. -AGENSI


Pelajar Universiti Kentucky ‘bidik’ rekod baharu Olimpik
Oleh MOHD KHAIRI MOHAMAD

25 Julai 2021, 9:00 pm
TOKYO – Penembak Amerika Syarikat (AS), William Shaner mencipta sensasi apabila memenangi pingat emas Sukan Olimpik Tokyo 2020 dengan rekod Olimpik baharu dalam acara 10 meter (m) air rifle.
Atlet berusia 20 tahun, berjaya ‘membidik’ 251.6 markah selepas mengharungi sembilan pusingan untuk menewaskan pemenang pingat perak dari China, Sheng Lihao di Lapang Sasar Menembak Asaka, Jepun sebentar tadi.
Lihao yang baru berusia 16 tahun terpaksa berpuas hati tewas tipis selepas mengumpul markah keseluruhan 250.9.
Tempat ketiga acara itu menjadi milik seorang lagi penembak China, Haoran Yang, 25, yang mengumpul 229.4 markah.
Sebagai rekod, Shaner yang merupakan pelajar dari Universiti Kentucky, merupakan salah seorang daripada empat pemenang pingat emas Sukan Olimpik Tokyo 2020 dengan rekod baharu Olimpik.
Dia mengikut jejak penembak Iran, Javad Foroughi yang mencipta rekod baharu Olimpik dalam acara 10m air pistol lelaki diikuti Vitalina Batsarashkina dari Jawatankuasa Olimpik Rusia (ROC) bagi kategori 10m air pistol wanita.

Satu lagi rekod baharu Olimpik bagi sukan menembak berjaya dipecahkan oleh Yang Qian dari China dalam acara 10m air rifle wanita. – K! ONLINE


Reezal mahu rakyat Malaysia terus tiupkan semangat
Oleh MUHAMMAD RIDUAN MOHD HANAFIAH

25 Julai 2021, 9:28 pm
MENTERI Belia dan Sukan, Datuk Seri Reezal Merican Naina Merican menyeru 32 juta rakyat Malaysia untuk terus ‘meniup’ semangat luar biasa kepada kontinjen negara yang sedang berjuang di temasya Sukan Olimpik Tokyo 2020.
Reezal berharap penyokong Malaysia terus memberi sokongan dan dorongan meskipun ada atlet negara kita yang tewas di temasya sukan terbesar itu.
“Saya nak mengajak rakyat malaysia terus memberi sokongan kepada atlet negara. Dalam kita menyertai Sukan Olimpik akan ada cerita yang penuh duka dan suka. Jangan kita ambil dari satu sudut sahaja dimana bila pencapaian gagal diperolehi atlet kita.
“Masih ramai lagi meneruskan perjuangan, mereka berada di perkampungan yang sama dan mereka memerlukan dorongan dan juga kata-kata semangat ditiupkan oleh semua rakyat Malaysia ketika ini.
“Mari kita semua beri sokongan kepada atlet-atlet lain yang masih meneruskan cabaran. Masih ada laluan untuk mengibar jalur gemilang di temasya Sukan Olimpik. Biarlah sehingga titisan terakhir kita memberi sokongan dan dorongan kepada atlet negara,” katanya.
Ketika ini, seramai 30 atlet negara berada di Tokyo, Jepun untuk menjelmakan pingat emas pertama di temasya sukan terbesar dunia itu. – K! ONLINE


Melaka buat Sri Pahang gigit jari
Oleh MUHAMMAD ZUHAILY BADLISHAH

25 Julai 2021, 11:18 pm
KUALA LUMPUR – Hasrat Sri Pahang FC untuk meraih tiga mata tidak kesampaian apabila membenarkan Melaka United bangkit mencatat keputusan seri 1-1 dalam aksi Liga Super di Stadium Darul Makmur, Kuantan sebentar tadi.
Keputusan itu merencatkan peluang skuad Tok Gajah untuk merapatkan kedudukan dalam saingan Liga Super apabila kini menduduki tangga kesembilan dan masih ketinggalan tiga mata di belakang Sabah di tempat kelapan.
Skuad bimbingan Dollah Salleh itu bermula dengan sangat baik dalam perlawanan tersebut apabila berjaya membuka tirai jaringan seawal minit pertama menerusi jaringan Manuel Hidalgo.
Sri Pahang sepatutnya boleh ‘membunuh’ permainan menerusi sepakan penalti pada minit ke-79 selepas Abdul Malik Mat Ariff dijatuhkan pemain pertahanan Melaka, Mohd. Akmal Md. Zahir.
Bagaimanapun, kesempatan itu gagal dimanfaatkan sepenuhnya apabila sepakan penalti pemain pertahanan import Sri Pahang dari Perancis, Herold Goulon dapat diselamatkan penjaga gol Melaka, Khairul Fahmi Che Mat.
Situasi itu seakan-akan membakar semangat para pemain Melaka untuk melakukan serangan ke arah kubu Sri Pahang dan akhirnya berjaya mendapat gol penyamaan daripada Wan Zaharulnizam Wan Zakaria pada minit ke-88.

Ia berpunca daripada kegagalan benteng pertahanan Sri Pahang mengeluarkan bola dalam kawasan kotak penalti yang membolehkan Mohamad Faris Shah Mohd Rosli melakukan hantaran lintang untuk disudahkan oleh Wan Zaharulnizam.
Ternyata, tuah tidak memihak kepada Sri Pahang apabila percubaan lewat permainan daripada Abdul Malik sekadar singgah di tiang gol Melaka sebelum pengadil, S. Logeswaran meniupkan wisel berkesudahan dengan keputusan 1-1. – K! ONLINE


Peluang hayati seni bina kuno sambil menyelam
Oleh KOSMO!

25 Julai 2021, 9:00 pm
ATHENS – Sebuah muzium bawah laut pertama di Greece memberi peluang kepada orang ramai untuk menyelam sambil melihat pameran seni bina zaman kuno.
Muzium yang terletak di Peristera, Pulau Alonissos itu dibuka tahun lalu namun sambutan yang diterima agak menyedihkan berikutan sekatan Covid-19 yang dilaksanakan.
“Muzium ini merupakan gabungan menyelam dan arkeologi.
Penyelam boleh melihat tinggalan zaman kuno sambil menyelam. -Sportdiver.com
“Ia umpama menyelam ke dalam sejarah dan inilah yang membuatkan muzium tersebut istimewa dan unik,” kata pakar psikiatri, Hans-Juergen Fercher selepas selesai menyelam di muzium itu untuk kali keempat baru-baru ini.
Greece yang membuka semula industri pelancongannya menawarkan sumber pendapatan baharu yang lebih lestari.
Menteri Pelancongan, Harry Theoharis berkata Greece menjadikan aktiviti menyelam sebagai tarikan kepada pengunjung sejak undang-undang diluluskan bagi membolehkan pengunjung melawat kawasan sedemikian.

“Ini adalah konsep pelancongan yang menarik minat orang ramai sepanjang tahun dan mereka yang berminat boleh mencuba pengalaman sekali seumur hidup ini,” katanya. -AFP


JDT bermandi peluh tumbangkan UiTM FC 3-1
Oleh MOHAMAD FAIZAL HASHIM

25 Julai 2021, 11:04 pm
ISKANDAR PUTERI – Johor Darul Ta’zim (JDT) dipaksa bermandi peluh bagi membuat kebangkitan untuk mencatatkan kemenangan tipis 3-1 ke atas UiTM FC pada aksi Liga Super di Stadium Sultan Ibrahim, di sini malam tadi.
Kemenangan tersebut membolehkan pasukan bimbingan Benjamin Mora kembali melebarkan kedudukan di persada liga selepas mengutip 33 mata, tiga mata di hadapan pasukan Terengganu.
Pasukan tuan rumah mempamer aksi lebih dominan pada babak pertama dengan menguasai perlawanan dan lebih banyak melancarkan serangan berbanding pasukan lawan.
Bagaimanapun, serangan bertali arus skuad Harimau Selatan itu gagal menemui gawang lawan termasuk melalui beberapa percubaan sepakan percuma yang diambil Bergson Da Silva dan Syamer Kutty Abba.
Ketika juara tujuh kali itu giat mengasak kubu lawan, pasukan bimbingan Frank Bernhardt itu mencipta kejutan apabila terlebih dahulu membuka jaringan.
Jaringan UiTM hadir pada minit ke-42 menerusi pemain import baharu mereka, Vinicius Silva yang menyempurnakan umpanan Yong Hyun Kwon untuk meletakkan pasukan pelawat di hadapan.

JDT tidak mengambil masa lama untuk merobek benteng ampuh pasukan UiTM apabila berjaya menyamakan kedudukan ketika perlawanan baru berusia tak sampai lima minit sebaik babak kedua bersambung.
Gonzalo Cabrera menjaringkan gol pertama JDT setelah mendapat umpanan cantik Arif Aiman Mohd. Hanapi yang melakukan larian di sayap kanan pada minit ke-49.
Setelah mendapat gol pembukaan, pengendali JDT, Benjamin Mora membawa masuk Safawi Rasid dan Mohd. Afiq Fazail bagi membantu jentera serangan untuk menambah jaringan.
Percaturan pengendali kelahiran Mexico itu membuahkan hasil apabila Safawi berjaya memahatkan nama dalam senarai penjaring apabila bijak mencuri peluang untuk menjaringkan gol kedua pasukan.
Gandingan Akhyar Rashid dan Ahmad Hazwan Bakri yang dimasukkan di hujung permainan berbanding bahu mencipta peluang gol buat Bergson bagi melebarkan kedudukan pada minit akhir permainan. -K! ONLINE


Khidmat NGO dihentikan kerana cara tayamum tidak patuh syariah
Oleh MOHAMAD NAUFAL MOHAMAD IDRIS

25 Julai 2021, 8:37 pm
SHAH ALAM – Tindakan Hospital Shah Alam ( HSA ) memberhentikan khidmat pengurusan jenazah Covid-19 disebabkan tidak patuh syariah ditetapkan Jabatan Agama Islam Selangor ( JAIS ).
Pengarah HSA, Dr. Ruzita Othman berkata, ketidakpatuhan itu melibatkan cara bertayamum terhadap jenazah Covid-19.
“Hanya sebab tidak patuh syariah, itu sahaja khidmat NGO diberhentikan. Tiada sebab lain,” katanya ringkas ketika ditemui selepas sumbangan sebuah kontena daripada syarikat Maritime Network Sdn. Bhd. (Maritime Network) kepada HSA.
Ruzita bagaimanapun tidak menjelaskan secara lanjut berhubung aspek ketidakpatuhan berhubung proses tayamum itu dan menyatakan HSA masih mampu menampung jumlah pesakit Covid-19 yang dirawat di wad hospital berkenaan.
Kosmo! sebelum ini melaporkan memo bertarikh 21 Julai yang tular ditandatangani Ruzita Othman itu memaklumkan pemberhentian pengurusan jenazah Covid-19 oleh NGO berkuatkuasa serta merta. – K! ONLINE


Warga emas sesat tujuh jam ketika cari lembu ternakan
Oleh ROSALWANI CHE SOH

25 Julai 2021, 8:15 pm
JELI – Seorang warga emas melalui detik cemas apabila dia sesat di dalam hutan selama hampir tujuh jam ketika keluar mencari lembu ternakannya di Kampung Tebing Timbah, Bukit Selar di sini hari ini.
Mangsa, Abdullah Che Kob, 74, dipercayai tersesat ketika keluar untuk mencari lembunya di kawasan terbabit kira-kira pukul 8 pagi tadi.
Ketua Balai Bomba dan Penyelamat Jeli, Mohd. Adni Ibrahim berkata, pihaknya menerima panggilan kecemasan daripada anak mangsa apabila warga emas itu menghubunginya selepas tidak menemui jalan keluar dari hutan.
Katanya, seramai 15 anggota bomba, lima anggota polis dan penduduk kampung telah menjalankan operasi mencari mangsa di lokasi yang dilaporkan.
“Mangsa dilaporkan hilang ketika keluar mencari lembu miliknya. Apabila tidak menjumpai jalan keluar, dia terus menghubungi anak dan memaklumkan bahawa dirinya sudah sesat.
“Kita mengerakkan pencarian menggunakan sistem siren kenderaan Jabatan Bomba dan Penyelamat Jeli sebelum menemui mangsa dalam keadaan keletihan kira-kira pukul 3.15 petang,” katanya ketika dihubungi Kosmo! hari ini. – K! ONLINE


Senyuman Farah Ann curi tumpuan
Oleh MOHD RASDAN AHMAD

25 Julai 2021, 7:57 pm
PETALING JAYA – Senyuman ratu gimnas negara, Farah Ann Abdul Hadi mencuri tumpuan warga maya hari ini ketika atlet itu beraksi pada pusingan awal temasya Olimpik Tokyo 2020 ketika ini.
Beliau kini sedang mengumpul mata keseluruhan dalam melengkapkan empat disiplin wajib ketika saingan peringkat awal temasya terbesar dunia itu.
Terkini Farah Ann berada pada kedudukan 53 secara keseluruhan dan mengumpul 48.565 mata.
Ketika melakukan tugasnya kepada negara, Farah Ann dilihat tidak lekang dengan senyuman dan sempat menunjukkan tanda hati kepada penyokong di tanah air.
“Jom sama-samo kita mendoakan Farah Ann untuk ke peringkat seterusnya, walaupun ada dua disiplin yang tidak digemarinya tetapi dia tetap cuba yang terbaik buat Malaysia, Farah kebanggaan kita” jelas @discoveringg.
“Tengok senyuman dia macam hilang masalah yang kita hadap, semoga berjaya Farah. Kami tetap bersama anda. Siapa yang komplain pasal dia aku akan baling pisau,” ciap @ShafSyadza.

Hanya 24 gimnas terbaik akan mara ke pusingan akhir, keputusan penuh bakal diketahui pada pukul 9 malam waktu tempatan. – K! ONLINE.


Tiga tahun jadi hamba seks bapa saudara
Oleh DIYANATUL ATIQAH ZAKARYA

25 Julai 2021, 8:45 pm
MELAKA – Tindakan keji pasangan suami isteri menjadikan anak saudara perempuan mereka sebagai hamba seks sejak tiga tahun lalu akhirnya terbongkar apabila kedua-duanya diberkas polis.
Pasangan itu berusia 39 serta 37 tahun yang bekerja sebagai pembekal sate masing-masing diberkas pada 18 dan 22 Julai lalu di Kuala Sungai Baru, Alor Gajah.
Ketua Jabatan Siasatan Jenayah (JSJ) negeri, Asisten Komisioner Mohd. Sukri Kaman berkata, kegiatan tidak berperikemanusiaan pasangan itu terbongkar selepas mangsa yang berusia 18 tahun tampil membuat laporan polis pada Ahad minggu lalu.
Katanya, susulan itu sepasukan pegawai dan anggota daripada Bahagian Siastaan Seksual Wanita dan Kanak-kanak (D11) Jabatan Siasatan Jenayah Kontinjen Melaka telah menahan suspek wanita pada hari sama laporan diterima.
“Mengikut laporan dibuat, mangsa mendakwa dia telah dirogol berulang kali dan dijadikan mangsa seksual bapa saudaranya sejak Oktober 2018 sehingga bulan ini sebelum membuat laporan polis.
“Perbuatan jijik lelaki tersebut juga dalam pengetahuan isterinya, namun wanita terbabit tidak memperdulikannya.

“Lebih mengejutkan, tindakan terkutuk itu dikatakan bermula selepas wanita terbabit masuk ke bilik tidur mangsa kira-kira pukul 5 pagi sebelum menyuruh remaja itu ‘melayan’ suaminya,” katanya ketika dihubungi di sini, hari ini.
Tambahnya, suspek wanita merupakan adik kepada ibu kandung mangsa manakala suspek lelaki didapati mempunyai rekod lampau berkaitan dadah.
Mengulas lanjut, Mohd. Sukri berkata, mangsa mendakwa dia tinggal bersama suspek sejak berusia 10 tahun selepas ibunya meninggal dunia, manakala ayahnya warga Indonesia menghilangkan diri. – K! ONLINE


Caprice sambut ulang tahun seorang diri
Oleh NUR EMIRA SAIZALI

25 Julai 2021, 7:25 pm
PETALING JAYA – Menyambut ulang tahun kelahiran keseorangan bukanlah satu perkara yang menggembirakan namun itu situasi yang dilalui oleh penyanyi rap dan aktivis sensasi Caprice hari ini.
Sejak 40 hari lalu, pemilik nama penuh Ariz Ramli, 33, dia mengakui telah menempuh satu kehidupannya sangat sukar.
Malah, dia juga memberitahu tidak pernah berasa sangat sunyi seperti yang dialaminya kini.
“Ini merupakan 40 yang paling sukar dalam hidup saya dan kali pertama saya beribadah serta berhijrah seorang diri di negara orang.
“Saya tidak pernah rasa keseorangan sebelum ini tetapi rasa sangat dekat dengan Allah SWT dalam tempoh lima hari ini,” ujarnya dalam satu perkongsian InstaStory hari ini.
Dia bagaimanapun tetap bersyukur dengan semua perkara yang berlaku dalam kehidupannya sejak akhir-akhir ini.

“Alhamdulillah untuk semua yang terlah berlaku. Insya-Allah semua yang berlaku pada hari ini akan masuk akal satu hari nanti kepada anda semua,” ujarnya.
Dalam pada itu, dia juga aktif mengulang siar semua ucapan hari jadi serta doa-doa yang diterima daripada peminat dan penyokongnya.
“Terima kasih semua, insya-Allah saya sedang usaha untuk bangkit semula dan teruskan misi,” balasnya ringkas.
Sehingga kini, ramai yang masih tertanya-tanya lokasi sebenar Caprice, sama ada dia sudah memasuki sempadan Gaza atau masih berada di Kaherah, Mesir.
Minggu lalu, nama Caprice menjadi topik hangat dalam media sosial apabila dia mendedahkan tegurannya kepada Ustaz Ebit Lew (UEL) susulan rungutan yang didakwa diterima daripada penduduk Gaza mengenai cara pendakwah itu menghulurkan bantuan termasuk perkongsian yang dibuat di media sosial.
Malah, isu tersebut semakin merebak sehingga melibatkan individu lain iaitu Nadir Al-Nuri yang kini menetap di Gaza.
Namun, pada 22 Julai lalu, UEL telah tampil menjawab beberapa persoalan dalam satu siaran langung Instagramnya.
Dia yang berangkat ke Mesir untuk menyertai misi bantuan kemanusiaan kepada penduduk Gaza bulan lalu sepatutnya membuat pendedahan mengenai kisah di sebalik kontroversi itu pada 21 Julai, bagaimanapun dibatalkan selepas Ebit membuat laporan polis. – K! ONLINE


Hasrat lakar kejutan lebur
Oleh MUHAMMAD HELMEE RAMLI

25 Julai 2021, 8:02 pm
PELUANG beregu wanita negara, Chow Mei Kuan-Lee Meng Yean untuk melangkah ke suku akhir Sukan Olimpik Tokyo 2020 tampak kelam selepas tewas kepada pasangan No.1 dunia dari Jepun, Yuki Fukushima-Sayaka Hirota sebentar tadi.
Pada aksi kedua peringkat Kumpulan A di Musashino Forest Sport Plaza itu, Mei Kuan-Meng Yean gagal untuk melakar kejutan apabila akur dengan kekalahan 21-17, 15-21, 8-21 dalam perlawanan yang memakan masa lebih sejam.
Meskipun memberikan tentangan sengit kepada Fukushima-Hirota dalam dua set awal, namun pasangan negara itu dilihat seperti beraksi dalam keadaan penat pada set penentuan apabila jauh ketinggalan.
Walaupun cuba merapatkan kedudukan dengan mengutip mata demi mata pada penghujung permainan, namun ia masih belum mampu menghalang beregu tuan rumah itu daripada melakar kemenangan 21-8.
Bagi aksi pelengkap jadual, Mei Kuan-Meng Yean akan turun menentang beregu Great Britain, Chloe Birch-Lauren Smith pada perlawanan yang dijadualkan berlangsung Selasa ini.


Lelaki dari Selangor balik Pahang cetus Kluster B5 Keratong Tujuh
Oleh NOR IDAYU BOSRO

25 Julai 2021, 8:53 pm
PUTRAJAYA – Satu lagi kluster komuniti berkaitan aktiviti rentas negeri dikesan di Pahang selepas kes indeks kluster terbabit didapati mempunyai sejarah perjalanan dari kawasan berisiko tinggi pada 4 Julai lalu.
Kluster tersebut iaitu Kluster B5 Keratong Tujuh dikesan di Rompin dan merekodkan 12 kes positif setakat ini hasil saringan ke atas 26 individu.
Rumusan kluster yang disertakan dengan kenyataan Ketua Pengarah Kesihatan, Tan Sri Dr. Noor Hisham Abdullah  menyebut, kes indeks itu iaitu seorang lelaki berusia 46 tahun dilaporkan positif pada 13 Julai lalu hasil saringan pulang dari kawasan berisiko tinggi.
“Kes mempunyai sejarah perjalanan pulang dari Selangor ke Pahang pada 4 Julai lepas.
“Nama kluster ini merujuk kepada lokaliti di mana penularan kes-kes dilaporkan berlaku iaitu di Blok 5, Felda Keratong 7, Muadzam Shah, Rompin,” katanya.
Kluster B5 Keratong Tujuh adalah antara 34 kluster baharu termasuk 15 kluster komuniti yang dilaporkan hari ini. – K! ONLINE


Farah Ann sedia ‘move on’
Oleh MUHAMMAD RIDUAN MOHD HANAFIAH

25 Julai 2021, 8:43 pm
PINTU buat ratu gimnastik negara, Farah Ann Abdul Hadi untuk mara ke pentas final acara individu all-around boleh dikatakan telah tertutup rapat.
Pada saingan kelayakan tersebut, Farah Ann sekadar mengumpul 48.565 mata sekali gus menduduki tangga ke-53 daripada 85 peserta sekali gus impiannya untuk memburu tiket ke pusingan akhir tidak kesampaian.
“Saya sudah berikan segalanya tapi tidak berjaya. Saya cuba ‘move on’ dan buat yang terbaik dalam kejohanan akan datang,” katanya kepada Astro Arena.
Pada saingan tersebut, gimnas Amerika Syarikat (AS), Simone Biles terus mencuri tumpuan apabila menduduki tangga teratas diikuti rakan senegaranya Sunisa Lee selepas masing-masing mengumpul 57.731 mata dan 57.166 mata.
Atlet Rusia, Angelina Melnikova menduduki tangga ketiga dengan kutipan mata 57.132. Pada saingan tersebut, hanya 24 gimnas terbaik dengan maksimum dua wakil setiap negara layak ke final bagi acara individu all around. – K! ONLINE


Jinq En pecah rekod kebangsaan
Oleh MUHAMMAD ZUHAILY BADLISHAH

25 Julai 2021, 8:18 pm
PERENANG  wanita negara, Phee Jinq En berjaya memecahkan rekod kebangsaan dalam acara 100 meter (m) kuak dada pada saringan dua Sukan Olimpik Tokyo 2020 di Pusat Akuatik Tokyo sebentar tadi.
Jinq En, 23, menamatkan saingan di tempat kedua saringan dua dengan catatan masa satu minit 08.40 saat (s) sekali gus memperbaharui rekod kebangsaan 100m kuak dada, 1:08.50s yang dilakukannya pada Sukan SEA Manila 2019.
Tempat pertama saringan dua itu dimenangi perenang Slovakia, Andrea Podmanikova dengan catatan masa 1:08.36s.
Bagaimanapun, Jinq En gagal menempatkan diri dalam kelompok 16 catatan masa terbaik daripada enam peringkat saringan untuk mara ke separuh akhir esok.
Sementara itu, perenang lelaki negara, Welson Sim juga mengalami nasib sama apabila sekadar menempatkan diri pada tempat ke-36 daripada 39 peserta untuk acara 200m gaya bebas.
Ia selepas Welson sekadar mencatat masa 1:49.24s untuk menduduki tempat ketujuh daripada lapan peserta dalam saringan dua sebentar tadi. – K! ONLINE


Bomba angkat lelaki 180kg potong ‘gelang pink’
Oleh DIYANATUL ATIQAH ZAKARYA

25 Julai 2021, 7:28 pm
JASIN- Kakitangan Hospital Jasin di sini hari ini terpaksa mendapatkan bantuan sepasukan bomba untuk membantu mengangkat dan membawa seorang lelaki obesiti seberat 180 kilogram (kg) bagi memotong ‘gelang pink yang dipakainya.
Ketua Balai dan Penyelamat Merlimau, Penolong Penguasa Bomba Mohamad Faisal Fuad berkata, panggilan kecemasan itu diterima pada pukul 3.57 petang tadi.
Katanya, sepasukan tujuh anggota bersama-sama dua jentera termasuk lori angkut dikejarkan ke rumah lelaki berkenaan di Kampung Paya Lengkong, Merlimau dan tiba empat minit kemudian.
“Kita telah menerima panggilan dari hospital meminta bantuan untuk mengangkat dan membawa seorang lelaki berusia anggaran 35 tahun yang mengalami masalah berat badan kira-kira 180kg ke sana.
“Dimaklumkan pihak hospital ingin memotong gelang merah jambu yang dipakainya selepas telah tamat tempoh kuarantin di rumah,” katanya ketika dihubungi di sini, hari ini.
Mengulas lanjut, beliau berkata, operasi itu mengambil masa kira-kira 10 minit sebelum lelaki tersebut berjaya dibawa naik ke atas lori angkut bomba. – K! ONLINE


Zii Jia mudah benam Pochtarov pada aksi sulung
Oleh MUHAMMAD HELMEE RAMLI

25 Julai 2021, 6:17 pm
PERSEORANGAN lelaki No.1 negara, Lee Zii Jia memulakan saingan Kumpulan M Sukan Olimpik Tokyo 2020 dengan langkah kanan apabila membenam cabaran pemain Ukraine, Artem Pochtarov 21-5, 21-11 sebentar tadi.
Pada aksi yang berlangsung di Musashino Forest Sport Plaza itu, Zii Jia tidak memberi laluan mudah buat pemain lawan apabila menguasai sepenuhnya perlawanan tersebut.
Menerusi kemenangan tersebut, pemain yang berada pada ranking kelapan dunia itu sudah sebelah kaki ke pusingan 16 pemain terbaik apabila mendahului saingan peringkat kumpulan.
Bagaimanapun, Zii Jia perlu memastikan kemenangan ke atas pemain Perancis, Brice Leverdez pada aksi terakhir kumpulan Rabu ini bagi menjamin kedudukan ke pusingan seterusnya. – K! ONLINE


Malaysia sambut baik bantuan Arab Saudi
Oleh MOHD RASDAN AHMAD

25 Julai 2021, 7:12 pm
PETALING JAYA – Kerajaan Arab Saudi akan menyalurkan bantuan segera berupa peralatan perubatan kepada Malaysia dalam usaha membantu negara menangani penularan wabak Covid-19 ketika ini.
Menteri Kanan (Keselamatan), Datuk Seri Hishammuddin Tun Hussein berkata, Putera Mahkota Arab Saudi, Raja Mohammad Salman berkenan memberikan bantuan berkenaan dan disalurkan melalui King Salman Humanitarian Aid and Relief Centre.
Hishammuddin menjelaskan perkara tersebut berlaku apabila beliau sendiri membuat panggilan telefon meminta bantuan terhadap Tengku Mahkota Arab Saudi itu.
“Ini merupakan keputusan selepas saya membuat panggilan telefon dengan Putera Mahkota Mohammad Salman dan Malaysia cukup berterima kasih kepada Raja Arab Saudi, Raja Salman Abdulaziz Al Saud di atas bantuan tersebut.
“Malaysia akan bekerja rapat dengan Putera Mahkota dan Malaysia MFA akan mengemukan butiran bantuan kepada kerajaan Arab Saudi,” ciap Hishammuddin di Twitternya hari ini.
Terdahulu, media Arab Saudi, Saudi Gazette berkata, kerajaan tersebut bakal menyalurkan bantuan kepada Malaysia bagi meringgankan beban negara dalam mendepani ancaman Covid-19 yang semakin parah ketika ini. – K! ONLINE.


Mayat Covid-19 bukan Islam di HKL diuruskan KWP
Oleh MOHAMAD NAUFAL MOHAMAD IDRIS

25 Julai 2021, 7:22 pm
SHAH ALAM – Kementerian Wilayah Persekutuan (KWP) membantu pengurusan mayat Covid-19 bukan Islam Hospital Kuala Lumpur (HKL) ketika ini.
Timbalan Menteri Wilayah Persekutuan, Datuk Seri Dr. Santara Kumar berkata, kementeriannya telah menjalinkan kerjasama dengan pihak hospital itu sejak beberapa bulan lalu bagi memastikan pengurusan kesemua itu berjalan lancar.
“Kita telah menubuhkan Pusat Sehenti Urus Mayat (PUSUM) di Kompleks Institut Sukan Negara (ISN) di Kampung Baru.
“Bagi tempat pengebumian dan pembakaran mayat, kita lakukan di Tanah Perkuburan Krematorium Dewan Bandaraya Kuala Lumpur (DBKL) Cheras,” katanya selepas menyaksikan program sumbangan sebuah kontena kepada Hospital Shah Alam di sini, hari ini.
Kontena yang telah diubahsuai dan boleh menempatkan kira-kira 30 jenazah Covid-19 tersebut disumbangkan oleh sebuah syarikat perkapalan, Maritime Network Sdn. Bhd. (Maritime Network).
“Kita juga bekerjasama dengan sebuah pusat krematorium swasta di Kepong dan beberapa krematorium lain bagi mengebumikan dan membayar mayat bukan Islam Covid-19,” katanya. – K!ONLINE


PGA rampas dua lori ayam sejuk beku seludup
Oleh YATIMIN ABDULLAH

25 Julai 2021, 7:03 pm
RANTAU PANJANG – Pasukan Gerakan Am (PGA) Batalion 9 merampas sebanyak 4.7 tan ayam sejuk beku dan 900 paket pelbagai makanan di dalam dua buah lori di Kampung Lubuk Setol di sini hari ini.
Rampasan pada pukul 3.30 pagi itu dilakukan selepas anggota PGA menemui dua buah lori yang ditinggalkan dalam keadaan mencurigakan di kawasan sebuah ladang.
Pegawai Pemerintah PGA Batalion 9, Superintendan Nor Azizan Yusof berkata, semasa melakukan rondaan rutin di kawasan itu pada pukul 2 pagi, anggota PGA melihat sekumpulan lelaki sedang memunggah kotak-kotak dan bungkusan plastik ke dalam dua buah lori.
“Apabila menyedari kehadiran anggota PGA, mereka terus melarikan diri ke kawasan semak berhampiran manakala pemandu kedua-dua buah lori memecut laju meninggalkan lokasi tersebut namun dua buah lori itu berjaya dijejaki dalam tempoh kira-kira 1 jam 30 minit.
“Pemeriksaan lanjut ke atas lori-lori itu telah membawa kepada penemuan 2,358 paket ayam sejuk beku masing-masing seberat dua kilogram yang dianggarkan bernilai RM58,950,” katanya dalam satu kenyataan di sini hari ini.
Nor Azizan memberitahu, selain itu, pihaknya turut menemui 900 paket makanan sejuk beku bernilai RM27,000. – K! ONLINE


10 ditahan sertai parti liar
Oleh NUR HUDA MUSA

25 Julai 2021, 6:23 pm
KUALA LUMPUR – Keseronokan 10 individu berparti liar dalam sebuah pangsapuri di Jalan Imbi di sini terbantut apabila diserbu oleh pihak polis.
Ketua Polis Daerah Dang Wangi, Asisten Komisioner Mohamad Zainal Abdullah berkata, kediaman tersebut diserbu pihak polis pada pukul 7.30 malam.
“Dalam serbuan itu, polis telah menahan lima orang lelaki serta lima wanita dipercayai pasangan kekasih berusia 18 hingga ke 40 tahun.
“Polis juga merampas alat pembesar suara serta beberapa minuman keras yang dipercayai digunakan untuk berhibur,” katanya di sini semalam.
Katanya, pemeriksaan polis turut mendapati dua daripada mereka telah merentas negeri tanpa kebenaran untuk ke apartment tersebut.
“Kedua-dua lelaki berusia 30-an itu didapati merentas negeri dari Sungai Buloh dan Kajang, Selangor.

“Siasatan juga mendapati kediaman itu telah disewa selama dua hari dengan bayaran RM130 sehari oleh salah seorang daripada suspek yang ditahan,” katanya.
Mohamad Zainal berkata, saringan awal air kencing pula mendapati sembilan daripada 10 suspek itu positif dadah dan dipercayai mengambil bahan terlarang itu di apartment berkenaan.
“Polis mengeluarkan kompaun sebanyak RM4,000 setiap seorang kepada semua individu berkenaan selepas didapati melanggar prosedur operasi standard (SOP) Perintah Kawalan Pergerakan (PKP) kerana berkumpul tanpa penjarakan fizikal.
“Kompaun RM5,000 turut dikenakan setiap seorang terhadap dua individu yang merentas negeri tanpa kebenaran,” jelasnya.
Menurutnya, semua suspek berkenaan dibawa ke Ibu Pejabat Polis Daerah (IPD) Dang Wangi untuk siasatan lanjut mengikut Seksyen 15 (1) Akta Dadah Berbahaya 1952. – K! ONLINE


Pasangan kekasih ditahan rempuh SJR PKPD
Oleh ROHANA MOHD. NAWI

25 Julai 2021, 6:14 pm
PASIR PUTEH – Polis menahan pasangan kekasih selepas mereka merempuh sekatan jalan raya (SJR) di lokaliti Perintah Kawalan Pergerakan Diperketatkan (PKPD) Gong Jering, Selising di sini kelmarin dengan menaiki sebuah motosikal.
Dalam kejadian kira-kira pukul 4.15 petang itu, salah seorang anggota polis yang bertugas di SJR berkenaan mengalami kecederaan dan dirawat di Hospital Tengku Anis di sini sebagai pesakit luar.
Ketua Polis Kelantan, Datuk Shafien Mamat berkata, siasatan awal mendapati, suspek lelaki berusia 18 tahun membonceng kekasihnya yang berusia 17 tahun dengan sebuah motosikal jenis Yamaha Lagenda.
Katanya, apabila tiba di SJR Gong Jering, anggota polis mengarahkan penunggang motosikal itu agar berhenti untuk diperiksa dokomen perjalanan mereka sebelum masuk ke kawasan tersebut.
“Bagaimanapun, suspek telah memecut motosikalnya melalui SJR itu, namun telah berpatah balik beberapa minit kemudian untuk keluar dari lokaliti PKPD berkenaan
“Tindakan tersebut menyebabkan motosikal yang dinaiki pasangan kekasih itu merempuh seorang anggota polis yang bertugas di SJR,” katanya ketika dihubungi Kosmo! hari ini.

Menurut Shafien, anggota polis telah mengejar kedua-dua suspek sebelum berjaya menahan mereka di Jalan Selising menghala ke Kok Lanas.
Katanya, berdasarkan hasil siasatan, suspek mengaku masuk ke kawasan PKPD Gong Jering untuk ke Melor, Kota Bharu namun, tidak menemui laluan menuju ke kawasan itu. – K! ONLINE


14 kawasan di Pasir Puteh dikenakan PKPD
Oleh ZULKIFLI MANZOR

25 Julai 2021, 6:44 pm
PETALING JAYA – Sebanyak 14 buah kawasan di Pasir Puteh, Kelantan dikenakan Perintah Kawalan Pergerakan Diperketatkan (PKPD) bermula 27 Julai sehingga 9 Ogos depan.
Timbalan Perdana Menteri, Datuk Seri Ismail Sabri Yaakob berkata, kawasan terbabit membabitkan enam lokasi di Mukim Bukit Jawa dan lapan di Mukim Bukit Abal.
“Mukim Bukit Jawa melibatkan Pekan Selising, Kampung Selising, Kampung Tok Dir, Kampung Pak Omar Kampung Bukit Bidang dan Kampung Bukit Merbau.
“Mukim Bukit Abal membabitkan Kampung Berangan, Kampung Banggol Pak Esah, Kampung Alor Geliong, Kampung Banggol Jenereh, Kampung Kubang Sawa, Kampung Lubuk Kedondong, Kampung Chat dan Kampung Banggol Dollah,” katanya dalam satu kenyataan media hari ini.
Ismail Sabri berkata, sebanyak empat kampung dalam Mukim Ulu Selama, Larut Matang dan Selama, Perak iaitu Kampung Sungai Seputeh, Kampung Teluk Mas, Kampung Garok dan Kampung Tapah juga dikenakan PKPD bagi tempoh sama.
Menurut beliau, turut dikenakan PKPD dari 27 Julai sehingga 9 Ogos 2021 adalah Kampung Teluk Menara, Mukim Manir, Kuala Terengganu di Terengganu dan Kampung Bukit Malut, Pulau Langkawi di Kedah.

Tambah beliau, lapan kawasan di Sabah iaitu Kampung Mananam, Tongod; Taman Semarak Megah, Tawau; Kampung Sangkabok, Menumbok; Ladang Belian, Kalabakan; Kampung Batandok dan Kampung Menanjung di Beaufort; Kampung Pelakat dan Kampung Pelakat Paya di Sipitang serta Kampung Sumaang, Ranau juga dikenakan PKPD sepanjang tempoh tersebut. – K! ONLINE


Separuh rakyat Eropah masih belum divaksin
Oleh KOSMO!

25 Julai 2021, 6:30 pm
COPENHAGEN – Pusat Pencegahan dan Pengawalan Penyakit Eropah (ECDC) melaporkan masih terdapat ratusan juta individu layak di seluruh benua itu belum divaksinasi, lapor agensi berita Xinhua, semalam.
Pengarah Serantau Pertubuhan Kesihatan Dunia (WHO) Eropah,Hans Kluge, memberi amaran baki yang belum divaksinasi mempunyai risiko tinggi untuk berakhir di hospital akibat simptom Covid-19 yang teruk.
“Meskipun program imunisasi di Eropah sudah melebihi 50 peratus namun baki yang belum divaksin masih berpotensi menjadi penyebar varian Delta yang mudah merebak.
“Jadi, apabila kerajaan meminta agar rakyat mengambil vaksin, sila lakukannya dengan segera,” gesa Kluge.
Menurut ringkasan mingguan terbaru dari ECDC, kadar jangkitan yang direkodkan Kesatuan Eropah (EU) dan Kawasan Ekonomi Eropah (EEA) adalah 89.6 peratus kes bagi setiap 100,000 penduduk untuk minggu yang berakhir pada 11 Julai.
Menjelang Ogos, ECDC menjangkakan 90 peratus kadar jangkitan baharu akan disebabkan oleh varian Delta yang pertama kali ditemui di India.

Menurut Pakar Imunologi dari Kolej Imperial London, Daniel Altmann, keberkesanan vaksin ke atas varian baharu seperti Delta, Alpha dan Beta terbatas jika seseorang itu hanya menerima satu dos vaksin sahaja.
Varian Delta juga telah terbukti mampu disebarkan dengan pantas dalam kalangan mereka yang berusia di bawah 30 tahun.
“Varian Delta mengubah strategi pemulihan kebanyakan negara kerana ia menyebabkan jangkitan ke atas mereka yang mempunyai tindak balas antibodi lemah dan golongan muda,”kata Altmann.
Tambah Altmann, mereka yang sudah divaksin penuh masih memiliki perlindungan lengkap daripada varian sedia ada termasuk varian Delta.
Ia bermakna mereka cenderung untuk tidak dijangkiti dan jika dijangkiti, gejalanya tidak serius dan atau mungkin tidak bergejala.
Penganalisis khusus bagi data koronavirus, Francesco Luchetta, kebanyakan negara akan mengelak mengambil tindakan drastik melaksanakan perintah berkurung seperti di awal pandemik.
“Kadar jangkitan keseluruhan mungkin akan lebih tinggi berbanding awal pandemik kerana kemunculan pelbagai varian baharu.
“Namun dengan kemajuan vaksin dan rawatan yang dikembangkan, kita akan dapat menyaksikan lebih kurang pesakit yang dirawat di unit rawatan rapi atau kes kematian,” jelasnya. – Agensi


Pekerja kasino rugi RM38,188 ditipu pelaburan tidak wujud
Oleh KHAIRULMIZAN YAHYA

25 Julai 2021, 6:36 pm
KUANTAN – Seorang lelaki yang bekerja di sebuah kasino di Genting Highlands di Bentong mengalami kerugian RM38,188 selepas terpedaya dengan pelaburan saham tidak wujud.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula selepas mangsa yang berusia 29 tahun berkenalan dengan seorang wanita di laman sosial Facebook.
“Mangsa kemudian ditawarkan oleh wanita terbabit satu pelaburan saham melalui aplikasi BIT MDS dan dia juga diminta untuk memasukkan sejumlah wang ke empat akaun berbeza.
“Mangsa telah membuat empat transaksi ke empat akaun berkenaan sebagai modal pelaburan,” katanya dalam kenyataan, di sini, hari ini.
Menurutnya, mangsa menyedari ditipu selepas tidak dapat mengeluarkan wang pulangan daripada aplikasi terbabit lalu tampil membuat laporan polis berhubung kejadian itu. – K! ONLINE


Mahu sebar Covid-19, isteri izin suami dibelasah
Oleh KOSMO!

25 Julai 2021, 7:05 pm
JAKARTA – Seorang lelaki yang disahkan positif Covid-19 di Indonesia bertindak di luar kawalan apabila melarikan diri dari pusat kuarantin dengan niat mahu menyebarkan wabak itu kepada penduduk kampungnya, lapor laman Digtara.com.
Salamat Sianipar, 45, dikatakan sengaja meludah ke atas tapak tangan untuk menyebarkan Covid-19 kepada penduduk kampung Pardomuan, Silaen, Toba di Sumatera Utara.
Menerusi satu video yang dimuat naik di Instagram, kelihatan orang ramai memukul Salamat dengan menggunakan kayu.
Tangkap layar video menunjukkan Salamat (dalam bulatan) dipukul orang kampung menggunakan kayu. – Instagram
“Suami saya cuba untuk menyebarkan virus Covid-19 kepada orang ramai jadi dia terpaksa dipukul,” kata isteri Salamat, Risma Sitorus.
Pada 21 Julai lalu, Salamat telah melarikan diri daripada pusat kuarantin dan pulang ke rumah akibat tertekan kerana dijangkiti Covid-19.
Menurut Risma, suaminya itu kemudiannya keluar berkeliaran di kawasan kampung, meludah tapak tangannya dan cuba memegang penduduk setempat sambil menjerit dirinya negatif Covid-19.

Kejadian tersebut menimbulkan kemarahan penduduk sebelum sekumpulan pemuda mengambil kayu dan cuba memukul Salamat namun lelaki itu berjaya lari ke dalam sebuah hutan.
Salamat berjaya ditemui pada 23 Julai lalu kira-kira pukul 10 malam waktu tempatan dan dibawa ke Hospital Porsea, Sumatera Utara.
Saudara kepada Salamat, Erik Sianipar berkata tindakan mereka memukul bukan untuk menganiayanya namun mereka hanya mahu menenangkan lelaki itu memandangkan dia positif Covid-19. -Agensi


Pulau Pangkor capai imuniti kelompok September ini
Oleh SHAMSUL KAMAL AMARUDIN

25 Julai 2021, 5:17 pm
LUMUT – Pulau Pangkor yang dipilih menjadi sebahagian daripada projek rintis bagi Program Destinasi Bebas Covid-19 Fasa 2 Pelan Pemulihan Pelancongan disasarkan mampu mencapai tahap imuniti kelompok pada September ini.
Bagi mencapai hasrat itu, sekurang-kurangnya 8,026 penduduk layak untuk menerima vaksin daripada jumlah keseluruhan 11,500 populasi yang diunjurkan di pulau peranginan itu.
Menteri Pelancongan, Seni dan Budaya, Datuk Seri Nancy Shukri berkata, sehingga 11 Julai lalu sebanyak 1,002 penduduk pulau ini telah menerima suntikan dos pertama manakala seramai 1,056 orang pula telah lengkap dos pertama dan dos kedua.
Menurut beliau, berdasarkan rekod Pasukan Petugas Khas Imunisasi Covid-19 (CITF) Daerah Manjung, pemberian dos pertama dijangka selesai pada 8 Ogos ini dan akan disusuli dengan dos kedua mulai 13 Ogos.
Pejabat Kesihatan Daerah (PKD) Manjung telah memulakan program ‘outreach’ tiga hari seminggu untuk tempoh lapan minggu berturut-turut mulai 16 Julai lalu dengan sasaran kapasiti pemberian vaksin seramai 540 orang sehari.
“Kementerian juga bekerjasama dengan Persatuan Pemandu Teksi Malaysia Cawangan Pulau Pangkor bagi memudahkan urusan pergerakan keluar penduduk kampung untuk menerima vaksin,” ujarnya selepas lawatan kerjanya ke Klinik Kesihatan Ibu dan Anak Pulau Pangkor hari ini. – K! ONLINE


‘Road to 20k’ bukan bahan jenaka
Oleh MOHD RIDZAUDDIN ROSLAN

25 Julai 2021, 5:00 pm
PETALING JAYA – Ciapan sohor kini ‘Road to 20k’ dengan memberikan bayangan Malaysia bakal mecatatkan angka kes Covid-19 sebanyak 20,000 sehari dalam masa terdekat bukanlah sesuatu yang harus dijadikan bahan jenaka oleh orang ramai.
Ini berikutan ramai pengguna Twitter menzahirkan rasa kurang senang dengan ciapan sedemikian selain menyifatkan ia seolah-olah mendoakan Malaysia untuk terus berada dalam situasi lebih getir.
Menurut @zayna_ms, ‘Road to 20k’ tidak sepatutnya dijadikan bahan jenaka meskipun kes di negara ini mencatatkan peningkatan setiap hari.
“Semua orang tahu kes berterusan naik setiap hari, tetapi, road to 20k bukan bahan jenaka, seharusnya kita perlu cuba untuk elakkannya, terus duduk rumah dan jaga diri,” ciapnya tadi.
Senada dengan gadis itu ialah seorang lagi pengguna Twitter iaitu @cjhdior yang menasihatkan orang ramai supaya tidak membuat lawak berhubung peningkatan kes yang sedang dicatatkan di Malaysia.
“Tolong jangan buat lawak mengenai road to 20k, ia tidak kelakar dan tidak pernah akan jadi kelakar.

“Ramai orang dekat luar sana meninggal dunia kerana Covid-19 dan kalian di sini membuat lawak mengenai hal tersebut,” tegasnya.
Bagi @priscanav pula, road to 20k bukanlah sesuatu pencapaian yang harus dibanggakan oleh seluruh rakyat Malaysia.
“17,000 kes bukanlah sesuatu untuk ditertawakan, road to 20k juga bukanlah sesuatu pencapaian, Covid-19 merupakan hal serius, tolong hentikan perwatakan tidak matang,” tulisnya.
Kes hari ini terus mencatatkan peningkatan dengan 17,045 kes menjadikan jumlah kes positif Covid-19 akhirnya mencecah 1,013,438 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 8,500 kes, diikuti oleh Kuala Lumpur sebanyak 2,045 kes dan Kedah sebanyak 1,216 kes. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Covid-19 boleh merebak melalui kentut
Oleh KOSMO!

25 Julai 2021, 4:30 pm
LONDON – Menteri kerajaan Britain mendapati Covid-19 boleh merebak melalui kentut, lapor akhbar The Sun kelmarin.
Beberapa pegawai telah menunjukkan bukti peribadi bahawa virus itu boleh merebak melalui pembuangan gas badan di kawasan yang sempit seperti tandas.
Seorang menteri memberitahu akhbar The Telegraph bahawa mereka membaca tentang maklumat yang boleh dipercayai itu melalui kajian negara-negara lain seluruh dunia.
Mereka mendakwa, terdapat bukti kaitan jejak yang berkaitan dengan genomik antara dua individu dalam satu tandas di Australia.
Terdapat juga kes yang didokumenkan tentang penyebaran virus tersebut melalui paip air ketika perintah berkurung di Hong Kong apabila saluran paip U itu telah kering.
Saintis Britain bagaimanapun belum mengeluarkan apa-apa kenyataan bagi mengesahkan dakwaan tersebut.

Seorang jurucakap Perdana Menteri berkata dia tidak tahu bahawa koronavirus boleh merebak melalui kentut.
“Kami menyimpan semua bukti saintifik terbaharu untuk kajian lanjut,” katanya.
Mei lalu, seorang doktor dari Australia, Andy Tagg berkata kentut boleh menyebabkan koronavirus selepas menilai ujian yang diambil daripada pesakit Covid-19 awal tahun ini. -Agensi


Buat laporan polis kerana disuruh buat kerja rumah
Oleh KOSMO!

25 Julai 2021, 5:30 pm
BEIJING – Seorang remaja berusia 14 tahun di China menjadi tajuk utama akhbar tempatan apabila membuat laporan polis bahawa dia dipaksa menjadi buruh kanak-kanak haram oleh bapanya dengan melakukan kerja-kerja rumah, lapor portal Oddity Central, kelmarin.
Kejadian tersebut berlu di Ma’anshan, wilayah Anhui apabila seorang bapa mengarahkan anaknya membantu dalam melakukan kerja-kerja rumah selepas remaja itu terlalu asyik dengan telefon bimbitnya.
Berang dengan suruhan itu, remaja itu bertindak keluar dari rumah secara senyap-senyap dan pergi membuat laporan polis ke atas bapanya.
Pihak polis yang keliru dengan laporan yang dibuat, mengambil keputusan menemani remaja itu pulang dan mendapatkan penjelasan daripada ibu bapanya.
“Anak anda perlu belajar maksud disiplin diri, mungkin tindakan menyimpan telefon pintarnya adalah satu langkah terbaik buat masa ini,” kata polis.
Remaja itu hanya tertawa mendengar cadangan tersebut dan membalasnya dengan jawapan yang tidak disangka.

“Anda fikir saya cuma ada satu telefon pintar sahaja? Anda sangat naif,” ujarnya sambil tertawa.
Rata-rata netizen yang membaca berita itu mengecam sikap kurang ajar remaja itu dan menasihatkan agar ibu bapanya mengambil tindakan segera sebelum dia menjadi lebih teruk. – Agensi


JKN Melaka kesan 66 kes berisiko cetus kluster baharu
Oleh DIYANATUL ATIQAH ZAKARYA

25 Julai 2021, 4:46 pm
MELAKA – Jabatan Kesihatan Negeri (JKN) mengesan sebanyak 66 kes yang berpotensi mencetuskan kluster baharu di negeri ini.
Pengerusi Jawatankuasa Kesihatan dan Antidadah, Datuk Rahmad Mariman berkata, kini jabatan itu sedang memantau rapi usaha pengawalan penularan kes-kes berkenaan termasuk melakukan saringan menyeluruh.
“JKN telah mengesan 66 kes yang dilihat berupaya menjadi kluster baharu di negeri ini dan usaha mengawal penularan wabak itu sedang dilaksanakan.
“Ini termasuklah dengan melakukan ujian saringan secara menyeluruh membabitkan kontak dan penutupan lokasi serta operasi premis termasuk kilang-kilang yang terlibat,” katanya.
Beliau berkata demikian pada sidang akhbar selepas lawatan kerja bersama Timbalan Menteri Perdagangan Antarabangsa dan Industri (MITI), Datuk Lim Ban Hong di Pusat Pemberian Vaksin Program Imunisasi Industri Covid-19 Kerjasama Awam-Swasta di Bayou Convention Centre, di sini, hari ini.
Dalam pada itu, Rahmad berkata, peningkatan kes yang direkodkan semalam berpunca daripada kluster tempat kerja di, Kluster Industri Lot 11 Tangga Batu.

“Sejak 13 Julai lalu, kluster Industri Lot 11 Tangga Batu telah menyumbang kepada peningkatan kes positif di negeri ini dan semalam daripada keseluruhan 631 direkodkan, 312 melibatkan kluster berkenaan.
“Setakat ini kluster itu telah mencatatkan 467 kes positif dengan 458 daripadanya merupakan pekerja warga asing,” katanya.
Ujarnya, kilang elektronik itu telah diarahkan tutup selama 14 hari sejak Jumaat lalu selepas berlaku penularan tinggi meskipun tenaga kerja telah dikurangkan kepada 60 peratus.
Terdahulu, Melaka kini mempunyai sebanyak 50 kluster aktif termasuk Kluster Industri Batu Berendam, Kluster Industri Tunas Baru, Kluster Industri Kelemak, Kluster Teknologo Lot Enam 2 dan Kluster Industri Teknologi Cheng Satu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penampilan pertama Zii Jia di Olimpik
Oleh MUHAMMAD HELMEE RAMLI

25 Julai 2021, 5:00 pm
PEMAIN perseorangan lelaki negara, Lee Zii Jia akan membuat penampilan pertama pada Sukan Olimpik Tokyo 2020 apabila turun menentang pemain Ukraine, Artem Pochtarov di Musashino Forest Sport Plaza dalam saingan Kumpulan M pada pukul 5.40 petang ini.
Meskipun turun menentang pemain tidak ternama, Zii Jia wajib memenangi perlawanan itu bagi memastikan tempat ke pusingan 16 pasukan terakhir lebih terjamin.
Sebagai rekod, kedua-dua pemain pernah membuat perhitungan sebanyak dua kali sebelum ini pada 2017 dengan masing-masing mencatat satu kemenangan.
Pada masa sama, beregu wanita, Chow Mei Kuan-Lee Meng Yean juga akan menggalas cabaran negara apabila turun menentang pasangan No.1 dunia dari Jepun, Yuki Fukushima-Sayaka Hirota pada pukul 6.20 petang. – K! ONLINE


Jentolak dan lori kambing jadi tetamu majlis kahwin
Oleh KOSMO!

25 Julai 2021, 4:23 pm
JAKARTA – Sebuah majlis perkahwinan di Kabupaten Kuningan, Jawa Barat menjadi tular di media sosial apabila pelaminnya dilintasi pelbagai jenis kenderaan seperti jentolak, lori angkut kambing dan ambulans, lapor Detik.news, hari ini.
Menerusi rakaman video di laman Instagram @noey.arasima, pelamin pasangan pengantin yang didirikan betul-betul berhadapan jalan utama menjadikan laluan tersebut dibuka kepada semua kenderaan untuk lalu-lalang.
Pemilik video yang juga jurugambar majlis perkahwinan, Nur berkata, ramai yang menyangka video itu palsu dan ada juga yang mengatakan ia merupakan majlis pandu lalu.
“Sebenarnya, majlis perkahwinan itu bukan pandu lalu tetapi pelamin pengantin didirikan di hadapan jalan utama.
“Maka keluarga tidak mampu menghalang laluan kenderaan termasuk jentolak, ambulans dan lori pengangkut kambing ketika majlis berlangsung,” kata Nur.
Tambah Nur, dia tidak menyangka rakaman itu akan menjadi tular kerana tujuan asal hanyalah merakam suasana majlis secara spontan. – Agensi


Netizen kongsi petua elak daging busuk
Oleh ZULKIFLI MANZOR

25 Julai 2021, 4:35 pm
PETALING JAYA – Netizen mencadangkan penduduk sebuah kawasan di Bangi yang mendakwa menerima agihan daging korban sudah busuk supaya tidak membuang daging tersebut.
Pemilik akaun Facebook Wan Abdul Aziz berkata, mereka yang menerima daging korban telah busuk boleh mengamalkan cara orang zaman dahulu.
“Ayah saya (dulu) dapat daging macam itu cucuk dengan dawai dan jemur bawah cahaya matahari panas. Biar kering seperti salai,” katanya.
Jeman Mdazman turut memberi saranan sama iaitu daging itu sepatutnya dijemur sehingga kering dan kemudian digoreng.
Pemilik akaun Facebook Siti Jamilah pula mencadangkan daging tersebut direbus sebanyak dua kali.
Menurut beliau, kaedah tersebut dapat menghilangkan bau busuk pada daging berkenaan.

Salbiah Sidek berkata, daging itu tidak sepatutnya dibuang sebaliknya dibuat pekasam untuk dimakan.
“Buat daging pekasam bersama rebung dan asam keping. Jangan lupa garam,” katanya.
Kosmo! hari ini melaporkan orang ramai kecewa apabila daging korban diagihkan sebuah surau di Bandar Baru Bangi semalam tidak boleh dimakan kerana sudah berbau busuk. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penagih dadah cuba cabut lari dengan bot
Oleh MOHD SYALMIZI HAMID

25 Julai 2021, 5:39 pm
BALIK PULAU – Beberapa nelayan disyaki penagih dadah yang terkejut dengan kehadiran polis cuba meloloskan diri dengan menaiki sebuah bot semasa serbuan di Jeti Nelayan Gertak Sanggul, Teluk Kumbar di sini hari ini.
Bagaimanapun, tindakan mereka itu berjaya dipatahkan dengan bantuan pasukan polis marin yang mengejar bot berkenaan sebelum diarahkan berpatah balik ke pesisir pantai.
Sementara itu, hasil serbuan oleh pasukan dari Bahagian Siasatan Jenayah Narkotik, Ibu Pejabat Polis Daerah Barat Daya selama lima jam bermula pukul 8 pagi itu, 29 lelaki berusia 20-an sehingga 60-an terbabit berjaya ditahan.
Ketua Polis Daerah Barat Daya, Superintendan Kamarul Rizal Jenal berkata, Ops Sarang berkenaan dilakukan selepas pihaknya menerima aduan awam dan membuat risikan berhubung kegiatan penagihan dadah di kawasan itu.
Beliau berkata, semasa serbuan, sekumpulan nelayan didapati melarikan diri menaiki sebuah bot yang dibawa oleh seorang tekong tempatan.
“Namun dengan bantuan pasukan polis marin, kita berjaya pintas bot nelayan itu sebelum membawa mereka ke kawasan pesisiran pantai.

“Bantuan polis marin amat perlu memandangkan kita akan berdepan dengan situasi penagih melarikan diri dengan menaiki bot semasa operasi,” katanya kepada pemberita hari ini.
Menurut Kamarul Rizal, pihaknya mendapati rata-rata mereka yang ditahan terdiri daripada penagih tegar, manakala sejumlah dadah turut dirampas. – K! ONLINE


Kelibat wanita misteri di kaunter pandu lalu
Oleh MOHD RASDAN AHMAD

25 Julai 2021, 5:29 pm
PETALING JAYA – Satu kelibat misteri telah terakam didakwa berlaku di kawasan pandu lalu sebuah restoran makanan segera di utara tanah air baru-baru ini.
Satu klip video yang tular ketika ini telah dimuatnaik di laman sosial Tik Tok menyaksikan kelibat wanita misteri yang berdiri di hadapan sebuah kereta Proton Wira menjadi perdebatan hangat orang ramai.
Kejadian yang dikatakan berlaku di sebuah restoran Mc Donalds cawangan Alor Setar, Kedah itu pada awalnya memperlihatkan kelibat seorang wanita berpakaian putih dan berambut panjang sebelum ia menghilang setelah rakaman tersebut bertukar arah.
Pelbagai andaian telah diperkatakan warganet, ada antara mereka berkata, kemungkinan klip video tersebut disunting sebagai ‘pengisian’ media sosial Tik Tok bertujuan meraih populariti.
“Mungkin ini sidah disunting. Hendak cari ‘content’ pun janganlah sampai buat begini. Buat orang ramai tak pergi saja ke restoran ini. Restoran ni memang jadi tumpuan orang waktu-waktu ini,” jelas Ardini Mohd.
“Aku tidak rasa video ni disunting, sebab memang ada orang cakap pernah terserempak. Harapnya semua ‘okay jangan ada lagi benda-benda pelik,” balas Izwan EZ. – K! ONLINE.’


Cadangan uji antibodi luar bidang kuasa PDRM
Oleh NUR HUDA MUSA

25 Julai 2021, 3:44 pm
PETALING JAYA – Polis Diraja Malaysia (PDRM) menjelaskan kenyataan yang menyarankan penerima vaksin yang khuatir disuntik dengan vaksin kosong untuk melakukan ujian ‘Covid Neutralizing Antibody Test’ adalah di luar bidang kuasa PDRM.
Ketua Polis Negara, Datuk Sri Acryl Sani Abdullah Sani berkata, sebarang kesulitan atau persoalan yang timbul susulan kenyataan akhbar Pengarah Jabatan Siasatan Jenayah semalam berkenaan ujian tersebut adalah dikesali.
“PDRM komited menyokong Program Imunisasi Covid-19 Kebangsaan (PICK) dan akan mengambil langkah selari dengan Kemeterian Kesihatan (KKM), pasukan Petugas Khas Imunisasi Covid-19 (CITF) dan Jawatankuasa Khas Jaminan Akses Bekalan Covid-19 (JKJAV) dalam proses memastikan perkhidmatan vaksinasi terbaik disampaikan kepada orang ramai,” katanya dalam satu kenyataan di sini hari ini.
Terdahulu, satu kenyataan akhbar dikeluarkan PDRM berkaitan aduan serta pertanyaan orang ramai yang gelisah dengan isu suntikan vaksin kosong.
Pengarah Jabatan Siasatan Jenayah, Datuk Sri Abd. Jalil Hassan dalam kenyataan tersebut berkata, penerima vaksin yang mengesyaki telah menerima suntikan kosong boleh membuat laporan polis atau melakukan ujian antibodi di makmal-makmal perubatan yang berlesen 30 hari selepas dos kedua bagi mengesahkan keberadaan antibodi di dalam badan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syazrin mula langkah positif
Oleh MUHAMMAD RIDUAN MOHD HANAFIAH

25 Julai 2021, 4:09 pm
ATLET pelayaran negara, Nur Shazrin Mohd. Latif mengekalkan permulaan cemerlang pada aksi pembukaan acara laser radial wanita Sukan Olimpik apabila mengakhiri saingan di kedudukan ke-11 sebentar tadi.
Pada aksi saingan pertama, pelayar berusia 23 tahun itu tampil cemerlang di Pelabuhan Kapal Layar Enoshima apabila menamatkan perlumbaan di kedudukan ketiga di belakang pelayar Sepanyol, Cristina Pujol Bajo dan Vasileia Karachaliou dari Greece.
Bagaimanapun, pada perlumbaan kedua, Nur Shazrin dilihat sukar untuk mengekalkan kedudukan terbaik selepas mengakhiri saingan tempat ke-25 selepas didominasi oleh pelayar Jerman, Svenja Wenger, diikuti Elena Vorobeva (Croatia) dan Line Flem Hoest (Norway) di kedudukan ketiga.
“Syabas Nur Shazrin atas prestasi yang baik pada acara Laser Radial Wanita sebentar tadi!. Eyin kini menduduki tempat ke-3 (Race 1) dan ke-25 (Race 2).
“Eyin menduduki rank ke-11 secara keseluruhan daripada 44 pelayar,” kata Menteri Belia dan Sukan (KBS), Datuk Seri Reezal Merican Naina Merican di Twitter.
Nur Shazrin masih berupaya untuk melakukan aksi lebih baik kerana akan mengharungi lapan perlumbaan lagi dan ketika ini mengumpul 28 mata daripada dua perlumbaan. – K! Online


Perak kekal SOP ketat di zon hijau
Oleh WAT KAMAL ABAS

25 Julai 2021, 3:51 pm
BAGAN SERAI – Kerajaan Perak tidak berhasrat untuk melonggarkan pematuhan prosedur operasi standard (SOP) di kawasan mukim dan daerah yang berstatus hijau di negeri ini.
Langkah itu dilihat tidak wajar kerana dibimbangi menyumbang kepada penularan kes jangkitan Covid-19 yang lebih tinggi.
Menteri Besar, Datuk Saarani Mohamad berkata, ini memandangkan masih terdapat beberapa kawasan di negeri ini yang dikenakan Perintah Kawalan Pergerakan Diperketatkan (PKPD).
“Perlu diingat kemungkinan orang yang berada di zon merah bila dengar nak buat PKPD mereka akan lari bawa tikar bantal ke kawasan hijau dan membawa bersama pula Covid-19.
“Sebab itu saya tidak ada hasrat untuk memberi kebebasan pasa satu-satu mukim atau daerah sedangkan pada waktu sama ada kawasan lain yang dikenakan PKPD,” ujarnya.
Beliau berkata demikian pada sidang akhbar selepas meninjau Pusat Kawalan Tempat Kejadian (PKTK) PKPD di Kampung Tersusun Pondok Tanjung dan Kampung Lubuk Binjai di sini hari ini.

Sehingga kini Perak tidak mengenakan sebarang sekatan termasuk yang datang dari negeri luar dengan syarat mendapat kebenaran pihak berkuasa.
Kata Saarani, kebenaran untuk keluar masuk misalnya diberi di kawasan pengeluaran durian seperti di Batu Kurau apabila peraih luar masih dibenarkan datang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929